**LABKLĀJĪBAS ministrijas**

**VALSTS BĒRNU TIESĪBU AIZSARDZĪBAS INSPEKCIJAS**

**2014. GADA PUBLISKAIS PĀRSKATS**

**Rīga, 2015**

**Saturs**

***Priekšvārds*** 3. lpp.

1. ***Pamatinformācija*** 4. lpp.
	1. *Valsts bērnu tiesību aizsardzības inspekcijas juridiskais statuss* 4. lpp.
	2. *Politikas jomas, nozares, apakšnozares vai funkcijas, par kurām*

 *ir atbildīga inspekcija*. 4. lpp.

* 1. *Iestādes darbības virzieni un to mērķi* 4. lpp.
	2. *Pārskata gada galvenie uzdevumi (prioritātes, pasākumi)* 5. lpp.

2. ***Finanšu resursi un inspekcijas darbības rezultāti*** 7. lpp.

2.1. *Valsts budžeta finansējums un tā izlietojums* 7. lpp.

 *Pārskats par budžeta izpildi* 10. lpp.

 *Inspekcijas pamatdarbības rezultatīvie rādītāji 2014. gadā (skat. pielikumus)*

 *Normatīvo aktu ievērošanas uzraudzība un kontrole 2013. gadā* 11. lpp.

 *Konstatētie bērnu tiesību pārkāpumi* 12. lpp.

 *Bērnu ārpusģimenes aprūpes iestādēs* 12. lpp.

 *Izglītības iestādēs* 14. lpp.

 *Citās iestādēs, kur uzturas bērni* 16. lpp.

 *Bērnu personas lietu pārbaudes 2014. gadā* 17. lpp.

 *Inspekcijas darbības un ieteikumi atklāto problēmu risināšanā*

 *bērnu tiesību aizsardzības jomā* 18. lpp.

 *Bērnu tiesību ievērošanas pārbaudes un metodiskais darbs,*

 *sabiedrības informēšana* 18. lpp.

 *Bērnu līdzdalības veicināšana* 22. lpp.

 *Inspekcijas priekšlikumi normatīvo aktu grozījumiem,*

 *izvērtējot bērnu tiesību ievērošanas pārbaudēs konstatētos*

 *pārkāpumus* 23. lpp.

 *Uzticības tālruņa darbības nodrošināšana* 25. lpp.

 *Bāriņtiesu un audžuģimeņu departaments* 40. lpp.

3. ***Personāls*** 50. lpp.

4. ***Komunikācija ar sabiedrību*** 51. lpp.

5. ***2015. gadā plānotie pasākumi*** 52. lpp.

# Priekšvārds

*Valsts bērnu tiesību aizsardzības inspekcijas priekšniece*

*Laila Rieksta-Riekstiņa*

Dārgie lasītāji!

Atskatoties uz 2014. gadu un rezumējot tajā padarīto, varu teikt – šis darba posms ir bijis visai ražīgs un mērķtiecīga darba pilns, kurā mēs kopīgiem spēkiem esam pakāpeniski būvējuši arvien pārdomātāku un sakārtotāku bērnu tiesību aizsardzības sistēmu Latvijā.

Viens no būtiskākajiem inspekcijas un visas valsts pārvaldes kopumā uzdevumiem ir tālāka deinstitucionalizācijas procesa virzīšana un attīstīšana. Aizvadītajā gadā savā darbā arī pievērsām īpašu vērību šim uzdevumam, tostarp – bērnu tiesībām dzīvot ģimeniskā vidē, nevis aprūpes iestādē. Bērnu tiesību aizsardzības departamenta speciālisti veica Latvijas pašvaldību aptauju, kurā piedalījās 96 pašvaldības, apkopojot informāciju par ārpusģimenes aprūpes nodrošināšanu bāreņiem un bez vecāku gādības palikušajiem bērniem. Aptaujā rastie secinājumi tiks izmantoti inspekcijas darba un sadarbības ar pašvaldībām pilnveidošanā.

Bērni ar uzvedības traucējumiem un agresīvu rīcību arvien biežāk kļūst par nopietnu traucēkli mācību procesam un apdraudējumu citiem skolēniem un pedagogiem. Lai palīdzētu risināt šo aktuālo problēmu, inspekcija sagatavoja metodisko materiālu “Izglītības iestāžu resursi un rīcība situācijās, kad skolēns ar savu uzvedību traucē mācību procesu vai apdraud savu vai citu personu drošību, veselību vai dzīvību”. Tajā atrodama vispārēja informācija par agresīvas uzvedības cēloņiem un izglītības iestādēm pieejamajiem resursiem šādu problēmu risināšanai, kā arī informācija par ieteicamajiem prevencijas pasākumiem skolēnu agresijas mazināšanai skolā un ar praktiskiem piemēriem papildināts izglītības iestāžu rīcības modeļu apraksts skolēnu agresīvas uzvedības gadījumā.

Viens no efektīvākajiem risinājumiem, lai piedāvātu ģimenisku aprūpi bez vecāku gādības palikušajiem bērniem, ir audžuģimenes. Lai veicinātu un attīstītu audžuģimeņu kustību, inspekcija 2014. gadā sadarbībā ar nodibinājumu “Sociālo pakalpojumu aģentūra” izstrādāja jaunu audžuģimeņu apmācības programmu, kas tiek aktīvi ieviesta dzīvē šogad. Jaunā programma balstīta uz bērna emocionālo vajadzību apzināšanos un audžuvecāku kompetenču attīstību.

Vienlaikus inspekcijas pārstāvji lielu vērību pievērsa darbam ar pašvaldību vadītājiem, organizējot tikšanās un skaidrojot audžuģimeņu kustības attīstīšanas nepieciešamību un ieguvumus konkrētajā pašvaldībā. Lai veicinātu bāriņtiesu un audžuģimeņu sadarbību, inspekcija 2014. gadā uzsāka rīkot kopīgas konferences un seminārus šīm abām auditorijām par tām aktuāliem jautājumiem.

Veicinot sabiedrības, tostarp bērnu un pusaudžu, iesaisti sev aktuālu problēmu risināšanā, inspekcija kustības “Draudzīga skola” ietvaros aizsāka jaunu iniciatīvu – skolēnu reģionālos forumus, tā dodot platformu aktīvākajiem skolu jauniešiem sev nozīmīgo jautājumu izvirzīšanai un diskutēšanai.

Tā ir tikai salīdzinoši neliela daļa mūsu darba. Lai gūtu dziļāku un detalizētāku skatījumu uz aizvadīto posmu, aicinu Jūs iepazīties ar inspekcijas gada pārskatu.

1. Pamatinformācija

## **1.1. Valsts bērnu tiesību aizsardzības inspekcijas juridiskais statuss**

Valsts bērnu tiesību aizsardzības inspekcija (turpmāk − inspekcija) izveidota, pamatojoties uz Ministru kabineta 2005. gada 29. novembra rīkojumu Nr. 755 „Par tiešās pārvaldes iestādes „Valsts bērnu tiesību aizsardzības inspekcija” izveidošanu”. Inspekcijas darbība sākta 2005. gada 1. decembrī.

Saskaņā ar Bērnu tiesību aizsardzības likuma 65.1. pantu inspekcija uzrauga un kontrolē normatīvo aktu ievērošanu bērnu tiesību aizsardzības jomā.

**1.2. Politikas jomas, nozares, apakšnozares vai funkcijas, par kurām ir atbildīga inspekcija**

Inspekcija ir labklājības ministra pārraudzībā esoša tiešās pārvaldes iestāde, kas nodrošina normatīvo aktu ievērošanas uzraudzību un kontroli bērnu tiesību aizsardzības jomā. Inspekcijas funkcijas un uzdevumus nosaka 2005. gada 29. novembra Ministru Kabineta noteikumi Nr. 898 „Valsts bērnu tiesību aizsardzības inspekcijas nolikums” (ar grozījumiem, kas izdarīti ar MK 22.12.2009. noteikumiem nr.1601) (turpmāk – nolikums).

Saskaņā ar grozījumiem, kas izdarīti ar Ministru kabineta 2009. gada 22. decembra noteikumos Nr. 1601 "Grozījumi Ministru kabineta 2005. gada 29. novembra noteikumos Nr. 898 „Valsts bērnu tiesību aizsardzības inspekcijas nolikums””, inspekcija no 2010. gada 1. janvāra īsteno bāriņtiesu darba uzraudzību un metodisko palīdzību, kā arī īsteno audžuģimeņu atbalsta pasākumus.

**Inspekcijai ir šādas funkcijas:**

* uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu;
* īstenot bāriņtiesu darba uzraudzību un metodisko palīdzību (izņemot uzdevumus, kas noteikti Bāriņtiesu likuma VII un VIII nodaļā);
* analizēt situāciju bērnu tiesību aizsardzības jomā;
* nodrošināt uzticības tālruņa darbību bērnu tiesību aizsardzības jomā;
* sniegt ieteikumus valsts un pašvaldību iestādēm un citām institūcijām, lai nodrošinātu un pilnveidotu bērnu tiesību aizsardzību;
* sadarboties ar valsts un pašvaldību iestāžu amatpersonām, kā arī nevalstiskajām organizācijām bērnu tiesību aizsardzības jomā;
* īstenot audžuģimeņu atbalsta pasākumus;
* veikt citas bērnu tiesību aizsardzību regulējošajos normatīvajos aktos noteiktās funkcijas.

**1.3. Iestādes darbības virzieni un to mērķi**

Inspekcija darbojas, lai veidotu sistēmu, kuras ietvaros ikviens bērns var saņemt ātru, kvalitatīvu un pieejamu palīdzību savu problēmu risināšanai un tiesību aizsardzībai. Šīs darbības galvenais mērķis ir panākt, lai bērni valstī kļūst par vērtību sabiedrībā un jūtas droši un pasargāti.

Inspekcija savā darbā

* savlaicīgi konstatē pārkāpumus un sniedz efektīvu palīdzību cietušajiem,
* nodrošina pēc iespējas plašāku un pieejamāku atbalstu bērniem krīzes situācijās,
* identificē iespējamos riskus un apdraudējumus,
* darbojas prevencijas un informācijas analīzes jomā,
* rada priekšnoteikumus bērniem drošas un draudzīgas vides veidošanai,
* pārbauda bāriņtiesu darbu bērnu un rīcībnespējīgu personu personisko un mantisko tiesību un interešu nodrošināšanā un uzdod novērst konstatētos pārkāpumus,
* veic audžuģimeņu uzskaiti, sniedz tām psiholoģisko un informatīvo atbalstu, nodrošina apmācību,
* izglīto sabiedrību un profesionāļus, lai veicinātu kopējo izpratni par bērnu tiesību aizsardzību un drošību,
* veido efektīvus sadarbības modeļus starp jomā iesaistītajām struktūrām,
* izstrādā un virza grozījumus normatīvajos aktos, uzlabojot un padarot efektīvāku savas jomas likumdošanu,
* veicina bērnu līdzdalību lēmumu pieņemšanā,
* sniedz atbalstu profesionāļiem,
* sniedz konsultatīvo atbalstu iedzīvotājiem.

*Detalizētāku informāciju par īstenotajām budžeta programmām un apakšprogrammām lūdzam skatīt 1. pielikumā.*

**1.4. Pārskata gada galvenie uzdevumi (prioritātes, pasākumi)**

**Speciālistu apmācība darbam ar vardarbībā un seksuālajā vardarbībā cietušajiem bērniem**

2014. gadā valsts programmas bērna un ģimenes stāvokļa uzlabošanai ietvaros inspekcija nodrošināja 681 valsts un pašvaldību speciālista apmācību, tostarp 456 valsts un pašvaldību speciālistiem veicot sākotnējo apmācību 40 akadēmisko stundu apjomā un 225 valsts un pašvaldību speciālistiem veicot zināšanu pilnveides apmācību 24 akadēmisko stundu apjomā.

Izstrādātas arī vadlīnijas par konfliktu risināšanu skolās, kā arī organizētas apmācības – apmācīti 360 valsts un pašvaldību speciālisti 30 akadēmisko stundu apmācības radošo darbnīcu programmā, kurā speciālisti ieguvuši teorētiskās un praktiskās zināšanas par konfliktu risināšanu skolās. Savukārt seksuālās vardarbības risku izvērtēšanas apmācībās apmācīti 250 ārpusģimenes aprūpes iestāžu un internātskolu speciālisti.

Inspekcija 2014. gadā arī organizēja konferenci pašvaldību speciālistiem “Labā prakse darbā ar riska ģimenēm”, ko apmeklēja 300 dalībnieki.

**Informatīvo akciju cikls “Vardarbība nav mazs noslēpums. Runā par TO!”**

Inspekcija turpināja iepriekšējā gadā aizsākto informatīvo aktivitāti – akciju ciklu “Vardarbība nav mazs noslēpums. Runā par TO!”, lai aktualizētu seksuālās vardarbības risku tēmu plašākā sabiedrībā un aicinātu cilvēkus aktīvāk runāt par to, kā arī meklēt risinājumus problēmām šajā jomā. Akcija notika divās daļās – no 25. maija līdz 1. jūnijam un no 3. līdz 16. novembrim. Inspekcija arī sagatavoja sociālās reklāmas klipu par seksuālās vardarbības riskiem un iespējām no tiem izvairīties, kā arī nodrošināja tā translēšanu televīzijā.

**Deinstitucionalizācija**

Deinstitucionalizācija ir svarīgs uzdevums valsts pārvaldei tās darbā tuvākajos gados. Tas sevī ietver arī bērnu ārpusģimenes aprūpes jomas uzlabošanu, padarot to draudzīgāku un ģimeniskāku, tādēļ savā ikdienas darbā inspekcija pārskata periodā īpaši lielu vērību pievērsa bērnu tiesībām dzīvot ģimeniskā vidē. Šis aspekts ņemts vērā gan bērnu tiesību ievērošanas pārbaudēs institūcijās, kur uzturas bērni, gan arī, pārbaudot bāriņtiesu darbu.

Inspekcija 2014. gadā veica apjomīgu Latvijas pašvaldību aptauju, kuras viens no blokiem bija veltīts pašvaldību pārraudzībā esošajām bērnu ārpusģimenes aprūpes iestādēm un to iespējām un resursiem veicināt bērnu tiesības dzīvot ģimeniskā vidē. Aptaujas gaitā tika noskaidrotas arī būtiskākās problēmas un riski, kas kavē šī mērķa izpildi.

Savukārt audžuģimeņu konsultantu viens no svarīgākajiem uzdevumiem 2014. gadā bija sistemātisks darbs ar pašvaldību vadītājiem, skaidrojot un veicinot audžuģimeņu kustību Latvijā. Aizvadītajā gadā tika sagatavotas arī metodiskie ieteikumi bāriņtiesām “Bāriņtiesas loma deinstitucionalizācijas procesā”.

*2. Finanšu resursi un inspekcijas darbības rezultāti*

**2.1. Valsts budžeta finansējums un tā izlietojums 2014. gadā**

|  |  |  |  |  |  |
| --- | --- | --- | --- | --- | --- |
| *Nr.p.k.* | *Finanšu līdzekļi* | *Apstiprināts likumā (2013 g.) „Par valsts budžetu”**(euro)* | *Gada faktiskā izpilde (2013. g.) ( euro)* | *Apstiprināts likumā (2014. g.) „Par valsts budžetu”**(euro)* | *Gada faktiskā izpilde (2014. g.) (euro)* |
| **1.** | **Finanšu resursi izdevumu segšanai (kopā)** | **841466** | **837990** | **845473** | **843522** |
| 1.1. | Dotācijas | **817172** | **813681** | **819728** | **817777** |
| t.sk. | 22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis | **625 523** | **625 523** | **632 968** | **632 959** |
|  | 22.02. Apakšprogramma Valsts programmas bērnu un ģimenes stāvokļa uzlabošanai | **171 456** | **171 456** | **164 342** | **164 329** |
|  | 73.06. Apakšprogramma Ārvalstu finanšu palīdzības finansēto projektu īstenošana labklājības nozarē | **17 544** | **16 702** | **17 797** | **17 796** |
|  | 99.00. Programma Līdzekļu neparedzētiem gadījumiem izlietojums | **2649** | **0** | **4 621** | **2 693** |
| 1.2. | Maksas pakalpojumi un citi pašu ieņēmumi |  |  |  |  |
| 1.3. | Ārvalstu finansiāla palīdzība | **24294** | **24310** | **25745** | **25745** |
| **2.** | **Izdevumi (kopā)** | **841468** | **835372** | **848091** | **845803** |
| 2.1. | Uzturēšanas izdevumi (kopā) | **829004** | **822908** | **843218** | **840931** |
| 2.1.1. | Subsīdijas un dotācijas, tai skaitā iemaksas starptautiskajās organizācijās |  |  |  |  |
| 2.1.2. | Pārējie uzturēšanas izdevumi | **829004** | **822908** | **843218** | **840931** |
| t.sk. | 22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis | **613 059** | **613 059** | **628 095** | **628 087** |
|  | 22.02. Apakšprogramma Valsts programmas bērnu un ģimenes stāvokļa uzlabošanai | **171 456** | **171 456** | **164 342** | **164 329** |
|  | 73.06. Apakšprogramma Ārvalstu finanšu palīdzības finansēto projektu īstenošana labklājības nozarē | **41840** | **38 393** | **46 160** | **45 822** |
| ! | 99.00. Programma Līdzekļu neparedzētiem gadījumiem izlietojums | **2649** | **0** | **4 621** | **2 693** |
| 2.2. | Izdevumi kapitālieguldījumiem (22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis) | **12464** | **12464** | **4873** | **4872** |
| **3.**  | **Izdevumi no ziedojumiem** | **36** | **36** | **0** | **0** |

**Pārskats par budžeta izpildi**

*Detalizētu pārskatu par budžeta izpildi lūdzam skatīt pielikumos.*

**Inspekcijas īstenoto “Valsts programmas bērnu un ģimenes stāvokļa uzlabošanai 2014. gadam” pasākumu dotācija**

|  |  |
| --- | --- |
| **Valsts programmas ietvaros veiktie pasākumi** | Kopā EUR |
| **2.Informatīva un izglītojoša atbalsta nodrošināšana bērna un ģimenes stāvokļa uzlabošanai** |   |
| **2.1. Psiholoģiskās palīdzības sniegšana adoptētājiem, audžuģimenēm, aizbildņiem, viesģimenēm, ģimenēm ar bērniem krīzes situācijā (ja ir bāriņtiesas vai sociālā dienesta atzinums par nepieciešamību), bez vecāku gādības palikušajiem bērniem (arī pēc pilngadības sasniegšanas) un atzinumu sniegšana bāriņtiesām, kā arī potenciālo jauno audžuģimeņu apmācība** | **84793** |
| 2.1.1. Psihologu konsultācijas | 36 666 |
| 2.1.2. Atbalsta grupas | 12348 |
| 2.1.3. Jauno audžuģimeņu apmācības | 8190 |
| 2.1.4. Audžuģimeņu zināšanu pilnveides programmas īstenošana | 4334 |
| 2.1.5. Audžuģimeņu saliedēšanas pasākums “Iepazīsti mani” | 19305 |
| 2.1.6. Konference audžuģimenēm, bāriņtiesu un sociālo dienestu darbiniekiem “Audžuģimenes loma un iespējas audžubērnu dzīves kvalitātes uzlabošanā “ | 3950 |
| **2.2. Valsts bērnu tiesību aizsardzības inspekcijas krīzes komandas darbības nodrošināšana** | **9249** |
| **2.3. Atbalsta pasākumi vardarbības mazināšanai** | **39604** |
| 2.3.1. Valsts un pašvaldību speciālistu apmācības atbilstoši MK 27.09.2005. not. Nr.729 | 21128 |
| 2.3.2. Vadlīniju izstrāde par konfliktu risināšanu skolās | 3557 |
| 2.3.3. Radošās darbnīcas speciālistiem par konfliktu risināšanu skolās | 10969 |
| 2.3.5. Konference pašvaldību speciālistiem “Labā prakse darbā ar riska ģimenēm” | 3950 |
| **2.4. Seksuālās vardarbības risku izvērtēšanas apmācības ārpusģimenes aprūpes iestāžu un internātskolu speciālistiem** | **11280** |
| **2.5. Bērnu un pusaudžu uzticības tālruņa 116111 akciju cikls “Vardarbība nav mazs noslēpums! Runā par TO!”** | **3557** |
| **2.9. Sabiedrības informēšanas kampaņa “Palīdzi bērnam izaugt!”** | **15859** |
| 2.9.2. Sabiedrības informēšanas kampaņa seksuālās vardarbības novēršanas jautājumos | 4980 |
| 2.9.3. Sabiedrības informēšanas kampaņa par vardarbības riskiem | 5440 |
| 2.9.4. Sabiedrības informēšanas kampaņa par bērnu drošību | 5439 |
| Kopā gadā: | **164342** |

**Normatīvo aktu ievērošanas uzraudzība un kontrole 2014. gadā**

Viena no inspekcijas pamatfunkcijām, saskaņā ar Ministru kabineta 2005. gada 29. novembra noteikumu Nr. 898 „Valsts bērnu tiesību aizsardzības inspekcijas nolikums” 2.1. apakšpunktu, ir uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu.

Inspekcijas valsts bērnu tiesību aizsardzības inspektori (turpmāk tekstā - inspektori) 2014. gadā veica **350** bērnu tiesību ievērošanas pārbaudes:

1. bērnu ārpusģimenes aprūpes iestādēs – 67 pārbaudes;
2. internātskolās – 20 pārbaudes;
3. speciālajās internātskolās – 18 pārbaudes;
4. vispārizglītojošajās un speciālajās skolās – 108 pārbaudes;
5. pirmsskolās, t.sk. speciālajās pirmsskolas izglītības iestādēs – 48 pārbaudes;
6. krīžu un rehabilitācijas centros – 12 pārbaudes;
7. ieslodzījuma vietās – 2 pārbaudes;
8. sociālās korekcijas izglītības iestādē – 2 pārbaudes;
9. sporta un atpūtas nometnēs – 4 pārbaudes;
10. ārstniecības iestādēs – 5 pārbaudes;
11. pie bērnu uzraudzības pakalpojuma sniedzējiem – 63 pārbaudes;
12. citās iestādēs – 1 pārbaudi.

Kopumā 2014. gadā, veicot bērnu tiesību ievērošanas pārbaudes, bērni aizpildīja **441** anonīmas aptaujas anketu, un inspektori veica pārrunas ar **3142** bērniem.

**Konstatētie bērnu tiesību pārkāpumi**

1. **Bērnu ārpusģimenes aprūpes iestādēs**
* Četrās iestādēs konstatēts, ka, saskaņā ar Bērnu tiesību aizsardzības likuma 72. panta ceturtajā daļā noteikto,iestādes vadītājspar darbiniekiem nav pieprasījis no Soda reģistra ziņas par personu iespējamo sodāmību vai arī šīs ziņas nav atkārtoti pārbaudījis ne retāk kā reizi gadā;
* konstatēts, ka trīs gadījumos pārkāpts Bērnu tiesību aizsardzības likuma 9. panta otrajā daļā noteiktais, ka pret bērnu nedrīkst izturēties cietsirdīgi, nedrīkst viņu mocīt un fiziski sodīt, aizskart viņa cieņu un godu. Konstatēts, ka vienā gadījumā bērni cietuši no vienaudžu emocionālas vardarbības un vienā gadījumā no seksuālas vardarbības; vienā gadījumā bērns cietis no iestādes darbinieka emocionālas vardarbības;
* 15 gadījumos pārkāpta Bērnu tiesību aizsardzības likuma 72. panta pirmā daļa, kurā teikts, ka bērnu aprūpes un citu iestāžu, kurās uzturas bērni, vadītāji un darbinieki ir atbildīgi par bērna veselības un dzīvības aizsardzību, par to, lai bērns būtu drošībā, lai viņam tiktu sniegti kvalificēti pakalpojumi un ievērotas citas viņa tiesības. Šajos gadījumos konstatēts, ka darbā tiek pieļautas nepedagoģiskas darba metodes vai darbinieki ilgstoši neiesaistās bērnu problēmu risināšanā.

Vienlaikus inspekcija veica padziļinātu izpēti vienā bērnu ārpusģimenes aprūpes iestādē, lai novērtētu iespējamos vardarbības riskus, un tematisko bērnu tiesību ievērošanas pārbaudi deviņās ārpusģimenes aprūpes iestādēs.

Padziļinātās izpētes rezultātā bērnu ārpusģimenes aprūpes iestādē konstatēti vairāki iespējamie vardarbības un citi riska faktori:

* iestādes vide nav mājīga, kas apgrūtina priekšstata veidošanu audzēkņiem par to, ko nozīmē sakārtota, ērta, cilvēka vajadzībām atbilstoša vide;
	+ audzēkņi sistemātiski pārkāpj iestādes dienas režīmu, iekšējās kārtības noteikumus u.c. iestādes darbību regulējošus dokumentus;
	+ audzēkņu vidū pastāv sistemātiska emocionālā un fiziskā vardarbība;
	+ audzēkņi lieto atkarību izraisošas vielas (tabaku, alkoholiskos dzērienus, narkotiskās vielas);
	+ audzēkņu vidū ir dzimumattiecības;
* iestādē tiek pārkāpts direktores rīkojums par aizliegumu audzēkņiem uzturēties citu audzēkņu istabās;
* audzēkņi savstarpējās konfliktsituācijas pārsvarā risina patstāvīgi, nevēršoties pēc palīdzības pie pieaugušajiem;
* audzēkņiem netiek pastāvīgi nodrošināta speciālistu pieejamība un vienlaikus audzēkņiem netiek attīstīta prasme nepastarpināti, bez otra pieaugušā kontroles komunicēt ar pieaugušajiem;
* iestādē ir nepietiekošs individuālais psihologa darbs ar audzēkņiem, kā arī audzēkņu pasīva iesaistīšanās grupu nodarbībās nepietiekami nodrošina korekcijas programmas īstenošanu;
* sociālais darbinieks neveic individuālu darbu ar bērniem;
* iestādē nav izveidota kontroles sistēma, saskaņā ar kuru darbinieki iesniegtu atskaites direktorei darba plānu izpildes izvērtēšanai;
* iestādes darbinieki ne vienmēr ievēro konfidencialitāti;
* nepedagoģiskas bērnu audzināšanas metodes pielietošana no darbinieku puses.

Pamatojoties uz padziļinātās izpētes rezultātā konstatētajiem iespējamās vardarbības riska faktoriem un citiem iespējamiem riskiem, iestādei tika sniegtas atbilstošas rekomendācijas turpmākajam darbam.

Tematiskās bērnu tiesību ievērošanas pārbaudes ārpusģimenes aprūpes iestādēs tika veiktas, lai pārbaudītu, kā iestādēs tiek nodrošinātas:

1. bērnu tiesības piedalīties to lēmumu pieņemšanas procesā, kas attiecas uz bērnu un viņa dzīves apstākļiem bērnu aprūpes iestādē;
2. bērnu tiesības tikt informētiem par viņa tiesībām un noteikumiem bērnu aprūpes iestādē bērniem saprotamā veidā;
3. bērnu tiesības iesniegt sūdzības identificējamai, objektīvai un neatkarīgai iestādei, lai aizstāvētu bērnu pamattiesības.

Izvērtējot tematisko bērnu tiesību ievērošanas pārbaužu rezultātus, dažos gadījumos konstatētas šādas problēmas:

* daļai bērnu trūkst informācijas par iestādē pastāvošo kārtību, piemēram, bērniem, kuri nav bijuši ārzemēs, nav zināmi iemesli, kāpēc viņiem nav tikusi dota minētā iespēja; bērniem nav informācijas par iespēju nepieciešamības gadījumā sazināties, izmantojot iestādes telefonus, kā arī informācijas par telefonu izmantošanas kārtību;
* bērniem trūkst uzskatāmas informācijas par bērnu tiesībām un pienākumiem, kā arī trūkst informācijas par to, kā sazināties un iesniegt sūdzības identificējamai, objektīvai un neatkarīgai iestādei, lai aizstāvētu savas pamattiesības;
* ne visi bērni tiek informēti par individuālā sociālās rehabilitācijas plāna sastādīšanu un tajā bērnam noteiktajiem uzdevumiem. Bērni nepiedalās individuālā sociālā rehabilitācijas plāna izvērtēšanā;
* iestādes iekšējā dokumentācijā nav noteikti ierobežojumi bērniem par uzturēšanās laiku ārpus iestādes dienas laikā, kas var radīt risku vienlīdzīgu noteikumu noteikšanai bērniem un prasību ievērošanai no bērnu puses;
* bērniem nav vienādas iespējas braukt no internātskolām uz iestādi no mācībām brīvajā laikā;
* iestādē pārkāpta normatīvajos aktos noteiktā kabatas naudas izmaksas kārtība audzēkņiem;
* iestādes bērniem nav iespēja veikt apģērba iegādi atbilstoši savām vajadzībām un vēlmēm;
* bērniem, kas saņem apgādnieka zaudējuma pensiju, nav informācijas par uzkrājumiem viņu bankas kontos;
* daļēji tiek ņemtas vērā bērnu tiesības piedalīties to lēmumu pieņemšanas procesā, kuri attiecas uz bērnu un dzīves apstākļiem bērnu aprūpes iestādē.

Papildus tika veiktas tematiskās bērnu tiesību ievērošanas pārbaudes, lai izvērtētu, kā ārpusģimenes aprūpes iestādē tiek nodrošinātas:

* + 1. bērna tiesības uz dzīvības un pilnvērtīgas attīstības aizsardzību;
		2. bērna tiesības tikt aizsargātam no nelabvēlīgas sociālās vides ietekmes; tikt aizsargātam no smēķēšanas un alkoholisko dzērienu ietekmes, no narkotisko, psihotropo, toksisko un citu apreibinošu vielu lietošanas;
		3. tiesības tikt informētiem par bērna tiesībām, pienākumiem un iekšējās kārtības noteikumiem bērnu aprūpes iestādē bērniem saprotamā veidā, t.sk. attiecībā uz atkarību izraisošu vielu lietošanas aizliegumiem; sankcijām un ierobežojumiem, kas var tikt piemēroti pārkāpumu gadījumā vai aizdomu par pārkāpumu gadījumā;
		4. bērna tiesības uz bezmaksas veselības aprūpi, ko nosaka valsts programma.

Izvērtējot tematisko bērnu tiesību ievērošanas pārbaužu rezultātus, dažos gadījumos konstatētas šādas problēmas:

* + būtiska vidējā vecuma un vecāko audzēkņu daļa smēķē iestādes teritorijā un ārpus tās, kā arī mēdz lietot alkoholu. Vecākie iestādes audzēkņi uzcienā jaunākos audzēkņus ar cigaretēm, kas rada risku, ka jaunākie bērni sāk smēķēt. Daži no iestādes audzēkņiem lasa izsmēķus ciemata teritorijā, kas rada papildus risku bērniem inficēties;
	+ ne visiem audzēkņiem, kas lieto atkarību izraisošas vielas, minētais tiek ietverts individuālajos sociālās rehabilitācijas plānos;
	+ iestādes iekšējos dokumentos nav atspoguļoti vienoti soda veidi bērniem par smēķēšanu un alkohola lietošanu.

Pamatojoties uz tematisko bērnu tiesību ievērošanas pārbaužu laikā ārpusģimenes aprūpes iestādēs konstatējām nepilnībām un neatbilstībām, iestādēm tika sniegtas rekomendācijas turpmākajam darbam.

2014. gadā inspekcija veica 5 atkārtotas bērnu tiesību ievērošanas pārbaudes ārpusģimenes aprūpes iestādēs, kurās iepriekš tika veiktas padziļinātās izpētes vardarbības risku novērtēšanai, lai noskaidrotu, vai iestādes administrācija ir ņēmusi vērā sniegtās rekomendācijas un ir veikusi pasākumus konstatēto vardarbības riska faktoru novēršanai.

1. **Izglītības iestādēs**

**Visbiežāk konstatētie bērnu tiesību pārkāpumi izglītības iestādēs**

|  |  |  |  |
| --- | --- | --- | --- |
|  | Vispārizglītojošās un speciālās skolas | Internātskolas un specialās internātskolas | Pirmsskolas un speciālās pirmsskolas izglītības iestādes |
| Emocionāla un/ vai fiziska vardarbība pret bērnu (sastādīti administratīvā pārkāpuma protokoli) | 5 | 3 | 2 |
| Nepedagoģisku metožu lietošana konfliktsituāciju risināšanā | 23 | 4 | 8 |
| Pedagogi neiesaistās bērnu problēmu risināšanā vai ir nepietiekama sadarbība ar vecākiem | 17 | 9 | 10 |
| Vienaudžu savstarpējā emocionālā un/ vai fiziskā vardarbība | 36 | 7 | 3 |
| Nav pieprasītas izziņas no Soda reģistra par darbinieku iespējamo sodāmību | 17 | 2 | 5 |
| Nelabvēlīga sociālā vide vai apdraudēta bērna drošība | 11 | 3 | 7 |

Inspekcija 2014. gadā veica bērnu tiesību ievērošanas pārbaudes **sociālās korekcijas izglītības iestādē „Naukšēni”**. Konstatēts, ka iestādes audzēkņiem ir apdraudētas tiesības iegūt pamatizglītību, kā arī apdraudētas viņu pamatbrīvības, līdz ar to sniegti uzdevumi situācijas uzlabošanai.

Gadījumos, kad bērnu tiesību ievērošanas pārbaužu laikā konstatē emocionālo vai fizisko vardarbību pret bērnu, inspektoram ir tiesības sastādīt administratīvā pārkāpuma protokolu. Savukārt, konstatējot nepedagoģisku metožu izmantošanas gadījumus, iestādes vadītājs pēc savas iniciatīvas vai pēc inspektoru ieteikuma ir tiesīgs disciplināri sodīt pārkāpumu pieļāvušo personu.

Apkopojot informāciju par sastādītajiem administratīvo pārkāpumu protokoliem, secināms, ka 2014. gadā inspektori izskatīja 15 administratīvās lietas, sastādīja 12 protokolus, vienā gadījumā inspekcija izskatīja Valsts policijas darbinieka sastādīto administratīvā pārkāpuma protokolu un divos gadījumos tika pieņemts lēmums izbeigt lietvedību administratīvā pārkāpuma lietā, tādējādi nesastādot personai administratīvā pārkāpuma protokolu. Vienā gadījumā tika izskatīta administratīvā lieta par ārpusģimenes aprūpes iestādes darbinieka emocionālu un/ vai fizisku vardarbību pret bērnu, vienā gadījumā par rehabilitācijas centra darbinieka emocionālu un/ vai fizisku vardarbību pret bērnu, savukārt 13 gadījumos - par izglītības iestādes darbinieka emocionālu un/ vai fizisku vardarbību pret bērnu.

Izskatot administratīvo pārkāpumu lietas, septiņos gadījumos pieņemts lēmums izbeigt lietvedību, septiņos gadījumos - piemērot sodu, vienā gadījumā pieņemts lēmums lietu pārsūtīt pēc piekritības pašvaldības administratīvajai komisijai.

Savukārt 51 gadījumā inspektori, pamatojoties uz bērnu tiesību ievērošanas pārbaudes rezultātiem, iestādes administrācijai ieteica piemērot personai disciplinārsodu. 46 gadījumos ieteikts piemērot disciplinārsodu izglītības iestādes darbiniekam, savukārt piecos gadījumos – ārpusģimenes aprūpes iestādes darbiniekiem.

Četros gadījumos izbeigtas darba tiesiskās attiecības ar darbinieku, 18 gadījumos darbiniekam izteikts rājiens vai piezīme, 29 gadījumos disciplinārsods netika piemērots, galvenokārt izsakot mutisku aizrādījumu vai brīdinājumu.

2014. gadā veiktas 16 padziļinātās pārbaudes speciālajās internātpamatskolās un internātpamatskolās seksuālās vardarbības risku izvērtēšanai skolas internātā. Papildus veiktas pēcpārbaudes sešās speciālajās internātpamatskolās un internātpamatskolās, kurās padziļinātās pārbaudes iespējamo risku identificēšanai internātos tika veiktas 2013. gadā.

**3. Citās iestādēs, kur uzturas bērni**

* 2014. gadā inspekcija veica 12 bērnu tiesību ievērošanas pārbaudes **krīzes un rehabilitācijas centros**. Divos gadījumos konstatēts, ka nav pieprasītas ziņas Sodu reģistram par darbinieku iespējamo sodāmību, savukārt vienā gadījumā konstatēts, ka iestādē strādā sodīta persona. Vienlaikus vienā gadījumā konstatēts, ka netiek nodrošināta bērna aizsardzība no cietsirdīgas rīcības, goda un cieņas aizskaršanas, nav ziņots tiesībsargājošajām institūcijām par iespējamo vardarbību pret bērnu, kā arī konstatēta nepietiekama sadarbība starp institūcijām. Vienā gadījumā iestādes vadītāja bija noteikusi ierobežojumu mātei izņemt bērnus no iestādes. Minētajos gadījumos iestāžu administrācijai tika sniegti uzdevumi un/ vai ieteikumi turpmākajam darbam.
* 2014. gadā inspekcija veica četras bērnu tiesību ievērošanas pārbaudes **bērnu** **vasaras nometnēs**. Visās veiktajās pārbaudēs konstatēts, ka nometnes organizētas, pilnīgi vai daļēji neievērojot Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība” noteiktās prasības. Līdz ar to nometņu organizatoriem tika sniegti uzdevumi nepilnību vai pārkāpumu novēršanai.
* Inspekcija 2014. gadā veica divas bērnu tiesību ievērošanas pārbaudes **ieslodzījuma vietās**, kurās uzturas nepilngadīgie - Iļģuciema cietumā un Cēsu audzināšanas iestādē nepilngadīgajiem. Izvērtējot pārbaudes rezultātus, bērnu tiesību ievērošanas pārkāpumi netika konstatēti.
* 2014. gadā inspekcija veica 5 bērnu tiesību ievērošanas pārbaudes **ārstniecības iestādēs**, divos gadījumos ārstniecības iestādēm tika sniegti ieteikumi turpmākajam darbam bērnu tiesību ievērošanas nodrošināšanai.
* Inspekcija 2014. gadā veica 63 bērnu tiesību ievērošanas pārbaudes pie **bērnu uzraudzības pakalpojuma sniedzējiem,** no tām44 pārbaudes pie fiziskām personām un 19 pārbaudes pie juridiskām personām. Veiktas 58 plānotās pārbaudes un piecas pārbaudes, pamatojoties uz saņemtajām sūdzībām. Veicot bērnu tiesību ievērošanas pārbaudes pie uzraudzības pakalpojuma sniedzējiem, konstatēts, ka saskaņā ar Ministru kabineta 2013. gada 16. jūlija noteikumos Nr. 404 “Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” noteikto:

- ar bērnu likumiskajiem pārstāvjiem nav noslēgti līgumi par pakalpojuma saņemšanu (24);

- bērnu uzraudzības pakalpojuma sniedzējs nav reģistrējies Izglītības kvalitātes valsts dienestā (6);

- nav saņemta Pārtikas un veterinārā dienesta atļauja (1);

- nav saņemta apliecība par apmācībām bērnu aprūpes jomā (5);

- nav pieejami personu medicīniskās pārbaudes dokumenti (5);

- nav izstrādāti darba kārtības un drošības noteikumi (5);

- nav izstrādāta anketa par bērnu (18);

- nav atbilstošas dokumentācijas (3);

- pakalpojums netiek sniegts Izglītības kvalitātes valsts dienestā reģistrētajā juridiskajā adresē (1);

- nav pieprasīta informācija no Sodu reģistra par darbinieku iespējamo sodāmību (1);

- nav nodrošināta bērna vecumam un attīstībai atbilstoša vide (1).

Pēc bērnu tiesību ievērošanas pārbaužu veikšanas iestādēm un fiziskām personām tika uzdoti uzdevumi konstatēto pārkāpumu un nepilnību novēršanai; vienlaikus inspekcija sekoja līdzi uzdotā izpildei.

* Inspekcija 2014. gadā veica vienu bērnu tiesību ievērošanas pārbaudi **citā iestādē**, tas ir, **reliģiskā organizācijā**. Izvērtējot pārbaudes rezultātus, reliģiskajai organizācijai tika sniegti uzdevumi turpmākajam darbam bērnu tiesību ievērošanas nodrošināšanai.

**Bērnu personas lietu pārbaudes 2014. gadā**

2014. gadā inspektori veica 55 bērnu personu lietu pārbaudes:

1. bērnu ārpusģimenes aprūpes iestādēs – 43 pārbaudes;
2. bērnu sociālās aprūpes centros – 12 pārbaudes.

Kopumā visās bērnu personu lietu pārbaudēs pārbaudītas **1469** bērnu personas lietas.

Veicot bērnu personisko un mantisko interešu ievērošanas pārbaudes ārpusģimenes aprūpes iestādēs, konstatēts, ka:

* sešas iestādes nebija pieprasījušas vai atjaunojušas ziņas no Pilsonības un migrācijas lietu pārvaldes par bērnu pirmās pakāpes radiniekiem, kā to paredz Ministru kabineta 2003. gada 3. jūnija noteikumu Nr. 291 „Prasības sociālo pakalpojumu sniedzējiem” 13.1.4. apakšpunkts, kas nosaka, ka bērnu aprūpes iestāde kārto bērnu personas lietas, kurās ir ziņas par bērna vecākiem, brāļiem un māsām, kas nepieciešamas, lai savlaicīgi kārtotu apgādnieka zaudējuma pensijas noformēšanu, kā arī, lai veicinātu informācijas apmaiņu starp brāļiem un māsām;
* par 22 juridiski brīviem adoptējamiem bērniem iestādes nav ziņojušas Adopcijas reģistram, kā to paredz Ministru kabineta 2003. gada 11. marta noteikumu Nr. 111 „Adopcijas kārtība” 22. punkts, līdz ar to savlaicīgi nenodrošinot iespēju bērnam augt ģimeniskā vidē;
* 105 bērnu personas lietās nav visu nepieciešamo dokumentu;
* bāriņtiesas savlaicīgi nerisina jautājumu par aizgādības tiesību atjaunošanu vai prasības sniegšanu tiesā par aizgādības tiesību atņemšanu 23 bērnu vecākiem, tādējādi kavējot bērnam iespēju nodrošināt ģimenisku vidi, piemēram, tikt adoptētam;
* vienam bērnam nebija nokārtoti dokumenti apgādnieka zaudējuma pensijas saņemšanai;
* piecu iestāžu audzēkņiem nav izstrādāti sociālās rehabilitācijas un/ vai sociālās attīstības plāni vai arī tie ir nepilnīgi.

**Inspekcijas darbības un ieteikumi atklāto problēmu risināšanai bērnu tiesību aizsardzības jomā**

**1. Bērnu tiesību ievērošanas pārbaudes un metodiskais darbs, sabiedrības informēšana**

Bērnu tiesību ievērošanas pārbaužu laikā iestādēs inspektori pārbauda bērnu tiesību aizsardzību regulējošo normatīvo aktu ievērošanu, vienlaikus iestādēm tiek sniegta metodiskā palīdzība, kā arī ieteikumi un uzdevumi konstatēto pārkāpumu novēršanai.

Inspektori 2014. gada laikā saņēma un izskatīja 554 iesniegumus par iespējamiem bērnu tiesību pārkāpumiem. Izvērtējot saņemtās informācijas saturu, tika veiktas 200 bērnu tiesību ievērošanas pārbaudes. Izskatot pārējo saņemto informāciju, tika organizētas starpinstitucionālās tikšanās, iesaistītas valsts un pašvaldību institūcijas, lai sniegtu palīdzību iedzīvotājiem bērnu tiesību un interešu nodrošināšanā.

2014. gadā inspektori sniedza 2742 konsultācijas par bērnu tiesību jautājumiem, no tām 1406 konsultācijas tika sniegtas juridiskajām personām. Analizējot konsultāciju tēmas, redzams, ka visbiežāk sniegtas konsultācijas par saskarsmes ar bērnu nodrošināšanu vai bērna uzturlīdzekļu saņemšanu no otra vecāka; par jautājumiem saistītiem ar bērniem ar uzvedības problēmām; konfliktsituācijām izglītības iestādēs; konfliktsituācijām ģimenē un bez uzraudzības atstātiem bērniem.

2014. gadā inspekcija organizēja semināru pašvaldību bērnu tiesību aizsardzības speciālistiem un bērnu ārpusģimenes aprūpes iestāžu vadītājiem.

Seminārā pašvaldību bērnu tiesību aizsardzības speciālistiem klātesošajiem bija iespēja noklausīties Ventspils Pedagoģiski medicīniskās komisijas locekļa, ģimenes ārsta Gundara Kukļa uzstāšanos “Bērns, vide un viņa veselība. Mūsdienu aktualitātes bērnu ārsta skatījumā”, iepazīties ar Valmieras SOS Bērnu ciemata direktora Edija Pētersona viedokli par jauniešu drošumspējas veicināšanu pašvaldībā, kā arī uzklausīt Rīgas domes Labklājības departamenta pārstāves Ingas Dreimanes viedokli par bērnu un jauniešu atkarību problēmām un to iespējamajiem risinājumiem. Savukārt inspekcijas Bērnu tiesību aizsardzības departamenta direktore Inga Millere pašvaldību bērnu tiesību aizsardzības speciālistus informēja par aktualitātēm bērnu tiesību aizsardzības jomā.

Seminārā ārpusģimenes aprūpes iestāžu vadītājiem klātesošajiem bija iespēja noklausīties Ventspils Pedagoģiski medicīniskās komisijas locekļa, ģimenes ārsta Gundara Kukļa uzstāšanos “Bērnības pasaulē ieskatoties. Bērnu ārsta pārdomas”, Labklājības ministrijas Bērnu un ģimenes politikas departamenta direktore Līvija Liepiņa informēja par bērnu ārpusģimenes aprūpes iestāžu deinstitucionalizācijas procesu. Par normatīvo aktu grozījumiem bērnu tiesību aizsardzības jomā informēja inspekcijas priekšniece Laila Rieksta – Riekstiņa, savukārt nodibinājuma “Sociālo pakalpojumu aģentūra” valdes locekle, profesionālo audžuģimeņu apvienības “Terēze” vadītāja Ārija Martukāne informēja par institucionālās aprūpes ietekmi uz bērnu attīstību.

Papildus tam inspektori 2014. gadā organizēja četras kovīzijas bērnu ārpusģimenes aprūpes iestāžu un pašvaldību darbiniekiem.

Turpinot 2009. gadā aizsākto konsultatīvo dienu organizēšanu pašvaldību speciālistiem un iedzīvotājiem, inspekcija 2014. gadā rīkoja 59 konsultatīvās dienas pašvaldībās, kuru laikā tika sniegtas konsultācijas 444 pašvaldību speciālistiem un 66 iedzīvotājiem. 2015. gadā inspekcija plāno organizēt 53 konsultatīvās dienas.

Pamatojoties uz iepriekšējos gados konstatēto krīžu centru pārbaudēs un uz diskusijām tikšanās laikā ar krīžu centru vadītājiem, inspekcija 2014. gadā organizēja 16 tikšanās ar pašvaldību sociālo dienestu un bāriņtiesu pārstāvjiem par krīžu centru speciālistu sniegto rekomendāciju izpildi un palīdzības sniegšanu bērniem un ģimenēm pēc rehabilitācijas pakalpojumu saņemšanas krīzes centrā. 2015. gadā inspekcija plāno organizēt 13 tikšanās ar pašvaldību speciālistiem par krīžu centru sniegto rekomendāciju izpildi.

Inspektori reģionos regulāri organizē tikšanās un seminārus par bērnu tiesību aizsardzības jautājumiem. Tomēr jāņem vērā, ka inspekcijas resursi ir pārāk ierobežoti, lai nodrošinātu visu mērķauditoriju izglītošanu bērnu tiesību jautājumos, tādēļ tiek izmantota sadarbība ar citām valsts, pašvaldību un nevalstiskajām organizācijām.

Papildus inspekcija 2014. gada vasarā veica Latvijas pašvaldību aptauju par ārpusģimeņu aprūpes nodrošināšanu bāreņiem un bez vecāku gādības palikušajiem bērniem; pašvaldību pārraudzībā esošajām ārpusģimenes aprūpes iestādēm; bērnu uzvedības sociālās korekcijas un sociālās palīdzības programmu īstenošanu; bērnu tiesību aizsardzības programmu izstrādāšanu un īstenošanu pašvaldībā. Aptaujā tika ietvertas sadaļas par bērnu uzvedības sociālās korekcijas un sociālās palīdzības programmu īstenošanu un bērnu tiesību aizsardzības programmu izstrādāšanu un īstenošanu pašvaldībā saskaņā ar Bērnu noziedzības novēršanas un bērnu aizsardzības pret noziedzīgu nodarījumu pamatnostādnēs 2013.–2019. gadam noteikto.

Inspekcijas aicinājumam atsaucās un aptaujas anketu aizpildīja 96 pašvaldības. Izvērtējot veiktās aptaujas rezultātus, kā galvenie riski un problēmas tika identificētas:

Ārpusģimeņu aprūpes nodrošināšana bāreņiem un bez vecāku gādības palikušajiem bērniem:

* + ne visi speciālisti, kuriem, saskaņā ar Bērnu tiesību aizsardzības likuma 5.1pantā noteikto, iegūstamas speciālās zināšanas bērnu tiesību aizsardzības jomā, tās ir ieguvuši;
	+ mēdz būt gadījumi, kad bērnam ārpusģimenes aprūpes veids tiek noteikts, pamatojoties uz pašvaldībā pieejamajiem finansiālajiem līdzekļiem un izvēloties lētāko veidu, nevis primāri ievērojot bērna intereses;
	+ lielākā daļa pašvaldību neplāno ārpusģimeņu aprūpes pakalpojumu realizācijas iespējas un attīstīšanu, nosakot sasniedzamos īstermiņa un ilgtermiņa mērķus ārpusģimeņu aprūpes pakalpojuma attīstīšanai;
	+ lielākajā daļā pašvaldību nav izstrādāts sadarbības modelis ārpusģimenes aprūpes nodrošināšanai;
	+ starp pašvaldībām pastāv atšķirīgs finansējums audžuģimenēm – audžuģimenes izvēlas bērnus no finansiāli izdevīgākām pašvaldībām;
	+ nepietiekošs valsts finansiālais atbalsts kavē potenciālos aizbildņus uzņemties aizbildņa pienākumus;
	+ lielākajā daļā pašvaldību nepietiek audžuģimeņu;
	+ apgrūtināta iespēja nodrošināt bērniem pusaudžu vecumā un bērniem ar veselības vai uzvedības problēmām iespēju augt audžuģimenē, jo audžuģimenes atsakās minētos bērnus uzņemt;
	+ pašvaldībām ir ierobežots dzīvojamais fonds, lai nodrošinātu bāreņiem un bez vecāku gādības palikušajiem bērniem palīdzību dzīvokļa jautājuma risināšanā pēc pilngadības sasniegšanas;
	+ ne visās pašvaldībās ir izstrādāts ārpusģimenes aprūpes institūciju kontroles mehānisms.

Pašvaldību pārraudzībā esošās ārpusģimenes aprūpes iestādes:

* + iespējams, ne visi ārpusģimenes aprūpes darbinieki, kuriem saskaņā ar Bērnu tiesību aizsardzības likuma 5.1 pantā noteikto jāiegūst speciālās zināšanas bērnu tiesību aizsardzības jomā, tās ir ieguvuši;
	+ augsti kvalificēta personāla trūkums ārpusģimenes aprūpes iestādēs, lai veiktu darbu ar bērniem, tostarp ar bērniem, kuri ir atkarību izraisošu vielu lietotāji;
	+ ne visās ārpusģimenes aprūpes iestādēs ir veikts iestādes darbības pašnovērtējums;
	+ ne visās ārpusģimenes aprūpes iestādēs ir izstrādāta kārtība, kurā noteikta iestādes darbinieku rīcība, ja tiek konstatēta emocionālā un/ vai fiziskā vardarbība;
	+ ne visās ārpusģimenes aprūpes iestādēs regulāri tiek izvērtēti iespējamie personālvadības riski, stratēģiskie riski, darbības riski, darbinieku izdegšanas riski, vienaudžu emocionālās, fiziskās un seksuālās vardarbības riski, darbinieku emocionālās, fiziskās un seksuālās vardarbības riski;
	+ dažās ārpusģimenes aprūpes iestādēs trūkst atbalsta personāla – konkrētu speciālistu darbam ar bērniem.

Bērnu uzvedības sociālās korekcijas un sociālās palīdzības programmu īstenošana:

* + Valsts policija, sniedzot informāciju pašvaldībai par nepilngadīgo, kuram nepieciešams sastādīt uzvedības sociālās korekcijas programmu, nenorāda, kādus pārkāpumus nepilngadīgais ir izdarījis, kas var kavēt efektīvas uzvedības sociālās korekcijas programmas izveidošanu;
	+ galvenie faktori, kas negatīvi ietekmē uzvedības sociālās korekcijas programmu kvalitatīvu īstenošanu pašvaldībā, ir:
		- sadarbības trūkums starp klientu (nepilngadīgo), vecākiem un iesaistīto institūciju speciālistiem;
		- negatīvas jauniešu un vecāku savstarpējās attiecības;
		- novēlota informācijas saņemšana no iestādēm par nepieciešamību nepilngadīgajam sastādīt uzvedības sociālās korekcijas programmu;
		- sociālo darbinieku noslogojums un cilvēkresursu trūkums;
		- nepietiekams starpprofesionāļu komandas darbs un nepietiekama starpprofesionāļu sadarbība;
		- kvalificētu speciālistu un resursu trūkums;
		- bērnu un vecāku motivācijas trūkums;
		- vecāku izpratnes trūkums;
		- ierobežotais pakalpojumu klāsts, ko pašvaldība var piedāvāt;
		- nepietiekams valsts atbalsts, finansējums;
	+ gadījumā, ja nepilngadīgais ir pabeidzis uzvedības sociālās korekcijas programmu kvalitatīvi, minētais neietekmē tiesas lēmumu – nesniedz atvieglojumu attiecībā uz soda noteikšanu;
	+ lielākajā daļā pašvaldību nav veidotas programmas/ citi plānošanas dokumenti, kas vērsti uz nepilngadīgo noziegumu izdarīšanas skaita samazināšanu;
	+ ne visās pašvaldībās ir izstrādāts bērnu uzvedības sociālās korekcijas un sociālās palīdzības programmu īstenošanas procesā iesaistīto institūciju sadarbības modelis;
	+ ne visās pašvaldībās ir noteikta institūcija/ institūcijas, kas veic bērnu uzvedības sociālās korekcijas un sociālās palīdzības programmu īstenošanu;
	+ ne visās pašvaldībās ir noteikta institūcija/ speciālists, kurš uzrauga bērnu uzvedības sociālās korekcijas un sociālās palīdzības programmu īstenošanas procesu;
	+ ne visās pašvaldībās izstrādāts institūciju sadarbības modelis bērnu uzvedības sociālās korekcijas un sociālās palīdzības programmu īstenošanai, kas var kavēt sadarbības novērtēšanas un uzlabošanas iespējas;
	+ pašvaldībās, iespējams, tieši lauku teritorijās, trūkst resursu darbam ar bērniem, kuriem nepieciešama uzvedības sociālā korekcija un sociālā palīdzība;
	+ vecāku iesaisti bērnu uzvedības sociālās korekcijas programmu izstrādāšanā un realizēšanā kavē vecāku motivācijas, laika vai zināšanu trūkums.

Bērnu tiesību aizsardzības programmu izstrādāšana un īstenošana pašvaldībā:

* + lielākajā daļā pašvaldību nav izstrādāta bērnu tiesību aizsardzības programma;
	+ ne visās pašvaldībās noteikta atbildīgā institūcija par bērnu tiesību aizsardzības programmas izstrādi;
	+ bērnu tiesību aizsardzības programmu realizēšanā visbiežāk grūtības sagādā darbs un sadarbība ar vecākiem, vecāku zemā līdzdalība un iniciatīvas trūkums, kā arī pašvaldības nepietiekamais finansiālais nodrošinājums;
	+ ir risks bērnu drošībai konkrētās pašvaldībās, jo, pēc pašvaldību vērtējuma, pašvaldība ir nepietiekami attīstījusi atbilstošu vidi saskaņā ar starptautiskajiem tiesību aktiem, rekomendācijām un ieteikumiem, aizsargājot bērnus no veselības un dzīvības apdraudējuma – publiskās vietās, izglītības iestādēs un to teritorijās, kultūras iestādēs un to teritorijās, ārpusģimenes aprūpes iestādēs un to teritorijās, bērnu/ jauniešu centros un to teritorijās, pašvaldības organizētajos masu pasākumos;
	+ ne visās pašvaldībās ir izvērtēti pašlaik spēkā esošie normatīvie akti un nepieciešamības gadījumā veikti grozījumi par izglītības iestādes rīcību gadījumos, kad bērns apdraud savu vai citu drošību;
	+ ne visas pašvaldības regulāri analizē situāciju pašvaldībā bērna tiesību ievērošanas jomā;
	+ ne visās pašvaldībās bāriņtiesa, sociālais dienests, pašvaldības policija, sociālās korekcijas izglītības iestāde izmanto nepilngadīgo personu atbalsta informācijas sistēmu, tādējādi sistēmā pieejamā informācija var nebūt visaptveroša un pilnīga. Minētais var kavēt darba ar bērnu un ģimeni veikšanu.

Iegūtā informācija ir pamats, plānojot tālāko inspekcijas darbību bērnu tiesību aizsardzības veicināšanā.

Inspekcija 2014. gadā sagatavoja metodisko materiālu izglītības iestādēm „Izglītības iestāžu resursi un rīcība situācijās, kad skolēns ar savu uzvedību traucē mācību procesu vai apdraud savu vai citu personu drošību, veselību vai dzīvību”, kas pieejams inspekcijas mājaslapā. Tajā atrodama vispārēja informācija par skolēnu agresīvas uzvedības cēloņiem un par izglītības iestādēm pieejamajiem resursiem šādu problēmu risināšanai, kā arī informācija par ieteicamajiem pasākumiem skolēnu agresijas mazināšanai skolā. Ar praktiskiem piemēriem papildināts izglītības iestāžu rīcības modeļu apraksts skolēnu agresīvas uzvedības gadījumā.

Papildus, ņemot vērā, ka joprojām izglītības iestādēs pastāv vardarbība vienaudžu vidū, inspekcija 2014. gada rudenī veica aptauju par izglītības iestāžu darbībām vienaudžu vardarbības risku apzināšanai un mazināšanai. Aptaujai atsaucās un anketas aizpildīja 255 izglītības iestādes, no tām 10 sākumskolas, 86 pamatskolas, 121 vidusskola, 16 internātskolas un 22 speciālās skolas.

Aptaujas mērķis bija noskaidrot, kādas, pēc izglītības iestādes vērtējuma, ir skolēnu savstarpējās attiecības skolā, kādas ir biežāk sastopamās vardarbības izpausmes izglītības iestādē, kā tiek risinātas vardarbības izpausmes skolēnu vidū, kāda atbildība ir skolēnam, kurš ir apdraudējis savu vai citu skolēnu drošību, veselību vai dzīvību, kādi izglītojoši pasākumi par vardarbības tēmu organizēti izglītības iestādē pedagogiem un darbiniekiem, kādiem pasākumiem/ aktivitātēm/ darbībām vēl būtu jānotiek izglītības iestādē, lai uzlabotu skolēnu savstarpējās attiecības un mazinātu vienaudžu savstarpējo vardarbību u.c.

Iegūtā informācija ir pamats, plānojot tālāko inspekcijas darbību bērnu tiesību aizsardzības veicināšanā.

**2. Bērnu līdzdalības veicināšana**

2014. gadā inspekcija turpināja vairākas iepriekšējos gados aizsāktas iniciatīvas, kā arī aizsāka vairākas jaunas, uz bērnu līdzdalības veicināšanu vērstas, aktivitātes.

Viens no efektīvākajiem un apjomīgākajiem inspekcijas rīcībā esošajiem bērnu līdzdalības veicināšanas instrumentiem ir brīvprātīgā kustība “Draudzīga skola”, kurā darbojas vairāk nekā 160 skolas no visas Latvijas. Aizvadītajā gadā turpinājās tādas nu jau tradicionālas kustības aktivitātes kā savstarpējās pozitīvās pieredzes apmaiņa “Labo darbu krātuve”, “Noderīga pieredze” u.c. Viens no lielākajiem kustības notikumiem bija ikgadējā konference, kuras nosaukums šoreiz bija “Pozitīva komunikācija skolā un internetā”. Konferencē piedalījās ap 500 skolēnu un pedagogu, tās gaitā dalībniekiem bija iespēja uzzināt par aktuālākajiem interneta fenomeniem un ar tiem saistītajiem riskiem, par dažādu paaudžu komunikāciju un sadzīvošanu internetā un jaunākajām iniciatīvām droša interneta veidošanā. Konferences dalībnieki uzklausīja arī vairāku skolu – kustības dalībnieču – stāstījumu par savu pieredzi draudzīgākas vides veidošanā skolā, kā arī iepazinās ar Mihaila Čehova sistēmas vingrinājumiem koncentrēšanās un komunicēšanas spēju attīstībai.

Lai veicinātu bērnu un jauniešu izpratni par drošību un savstarpējas cieņas un respekta pilnām attiecībām interneta vidē, kā arī dotu iespēju skolēniem radoši izpausties, inspekcija 2014. gadā organizēja komiksu konkursu “Uzzīmē savu stāstu!”, kurā aicināja dalībniekus veidot savus komiksus, kuros vēstīts par interneta lietotāju drošību, atbildību, savstarpējo cieņu un anonimitātes radītām problēmām.

Turpinot iepriekšējos gados aizsākto un popularitāti iekarojušo iniciatīvu – konkursu pedagogiem par labāko klases audzināšanas stundu draudzīgas un cieņpilnas vides veicināšanai klasē – inspekcija šādu pasākumu organizēja arī aizvadītajā gadā. Konkursa mērķis bija draudzīgas, cieņpilnas un savstarpēji atbalstošas vides attīstīšana skolā, pieredzes apmaiņas veicināšana starp mācību iestādēm, kā arī pedagogu aktīvāka iesaiste kustībā “Draudzīga skola”. Lai gan konkurss prioritāri domāts pedagogiem, tā mērķis pastarpināti ir vērsts arī uz bērnu aktīvu iesaistīšanu skolas vides uzlabošanā. 2014. gadā šajā konkursā lielāks akcents tika veltīts tieši savstarpējās cieņas un attiecību kultūras aspektiem skolas vidē. Konkursā piedalījās vairāk nekā 50 pedagogi no visas Latvijas.

Pārskata gadā inspekcija aizsāka jaunu iniciatīvu – skolēnu reģionālos forumus. Tā ir platforma, ar kuras palīdzību kustības “Draudzīga skola” dalībnieki var izvirzīt un diskutēt sev svarīgas tēmas un jautājumus. Tika organizēti pieci skolēnu reģionālie forumi; tie notika Rīgā, Rēzeknē, Liepājā, Valmierā un Jelgavā.

Vēl viena jauna, vērienīga iniciatīva bija kustības “Draudzīga skola” Vienojošo pasākumu nedēļa, kuras laikā skolām – kustības dalībniecēm – tika piedāvāta iespēja organizēt dažādus tematiskos pasākumus, iesaistot aktivitātēs ne tikai skolēnus, bet arī pedagogus, vecākus un citus ar skolu vai pašvaldību saistītus cilvēkus. Inspekcija veica skolu aptauju, lai noskaidrotu potenciāli interesantākās un atraktīvākās idejas, ko realizēt pasākumu nedēļā – rezultātā skolām tika piedāvāti četri dažādu tematisko pasākumu bloki un viena brīvās izvēles diena. Aktivitātē piedalījās vairāk nekā 40 skolas visā Latvijā.

Savukārt bērnu ārpusģimenes aprūpes iestādēs dzīvojošajiem bērniem tika piedāvāta komandu veidojoša iniciatīva, kuras laikā bērnu namu iemītniekiem bija iespēja interesantā un atraktīvā formā labāk iepazīt vienam otru, uzlabot savstarpējās komunikācijas un sadarbības prasmes, apgūt jaunas iemaņas konstruktīvu un uz attīstību vērstu attiecību veidošanā, tādējādi rezultātā uzlabojot mikroklimatu savā iestādē. Konkursa gaitā dalībnieku komandām bija jārisina dažādi uzdevumi, jāveido kopīgi darbi, prezentācijas un priekšnesumi.

**3. Inspekcijas priekšlikumi normatīvo aktu grozījumiem, izvērtējot bērnu tiesību ievērošanas pārbaudēs konstatētos pārkāpumus**

Inspekcija pārskata gadā sniegusi atzinumus, kuros izteikti priekšlikumi vai iebildumi par grozījumiem normatīvajos aktos, kā arī priekšlikumi vai iebildumi par izstrādātajiem normatīvo aktu projektiem.

Inspekcija 2014. gadā sniedza priekšlikumu likumprojektam “Par audzinoša rakstura piespiedu līdzekļu piemērošanu bērniem”, lūdzot noteikt, ka par bērna izdarītajiem pārkāpumiem pašvaldības administratīvā komisija piemēro naudas sodu vienīgi tad, ja bērnam ir patstāvīgā izpeļņa.

Vienlaikus sniegts priekšlikums Ministru kabineta noteikumu projektam "Kārtība un apjoms, kādā iesniedzamas ziņas Sodu reģistram un izsniedzamas Sodu reģistrā iekļautās ziņas", lūdzot noteikt, ka Informācijas centram ir pienākums sniegt informāciju arī tad, ja uzsākta lietvedība administratīvā pārkāpuma lietā. Atbilstoši līdzšinējai praksei, Informācijas centrs sniedz ziņas vienīgi tad, ja ir jau stājies spēkā lēmums administratīvā pārkāpuma lietā.

Sniegts priekšlikums Ministru kabineta  noteikumu projektam "Ceļu satiksmes noteikumi", lūdzot noteikt, ka bērniem līdz 18 gadiem, braucot ar velosipēdu, galvā jābūt aizsprādzētai aizsargķiverei.

Sniegts priekšlikums pamatnostādņu projektam "Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas pamatnostādnes 2014.-2020. gadam", lūdzot papildināt, ka lietas, kur bērns ir cietušās personas vai pie administratīvās atbildības sauktās personas statusā, ir prioritāras un izskatāmas saprātīgā termiņā.

Sniegts priekšlikumu Psihologu likumprojektam, lūdzot precizēt, vai psihologu darbības ierobežojumi attiecas arī uz tiem vardarbības gadījumiem, kas fiksēti kā administratīvie pārkāpumi.

Sniegts priekšlikums Ministru kabineta 2004. gada 23. novembra noteikumiem Nr. 965 “Izglītības iestāžu reģistrācijas kārtība”, nosakot, ka izglītības iestādei reģistrācijas iesniegumā jānorāda informācija par telpu vai ēku atbilstību būvnormatīvu prasībām, papildus minētajam iesniegumam pievienojot informāciju apstiprinošus dokumentus.

Sniegts priekšlikums likumam „Par audzinoša rakstura piespiedu līdzekļu piemērošanu bērniem”, lūdzot noteikt, ka tiesas un administratīvās komisijas sēdēs par audzinoša rakstura piespiedu līdzekļu piemērošanu bērniem piedalās pašvaldības institūcijas pārstāvis.

Sniegts priekšlikums likumprojektam „Administratīvo pārkāpumu procesa likums”, lūdzot likumprojektā paredzēt mehānismu, kā rīkoties, ja dalībnieks neierodas uz lietas izskatīšanu iestādē.

Sniegti priekšlikumi noteikumu projektam „Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību”, lūdzot noteikumu projektu papildināt ar šādu informāciju:

1) papildināt noteikumu projektu ar tēmām, kuras pedagogiem obligāti jāapgūst noteikumu projekta 12.1. punktā norādītā moduļa (bērnu tiesību aizsardzība, vardarbības pret bērnu un vardarbības bērna ģimenē atpazīšana un novēršana) ietvaros;

2) papildināt noteikumu projektu, norādot prasības pasniedzējiem (izglītību un praktisko pieredzi, pieredzes ilgumu), lai varētu pasniegt noteikumu projekta 12.1. punktā norādītā moduļa tēmas - bērnu tiesību aizsardzība, vardarbības pret bērnu un vardarbības bērna ģimenē atpazīšana un novēršana.

Sniegts priekšlikums Veselības ministrijai veikt grozījumus Ministru kabineta 2013. gada 17. decembra noteikumos Nr. 1529 „Veselības aprūpes organizēšanas un finansēšanas kārtība”, lai novērstu pašreizējo regulējumu, ka līguma slēgšana ar speciālistu tiek veikta vienīgi kalendārā gada sākumā.

Sniegti priekšlikumi par Ministru kabineta noteikumu projektu “Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” pasākuma “Deinstitucionalizācija”” īstenošanas noteikumi”:

1. svītrot Ministru kabineta noteikumu projektā terminu "likumiskie pārstāvji";
2. precizēt, vai valsts sociālās aprūpes centri ir iekļauti Ministru kabineta noteikumu projekta esošajā skaidrojumā;
3. aizstāt Ministru kabineta noteikumu projektā 29. punktā noteikto “pedagogu” ar “speciālo pedagogu” un papildus noteikt, ka tiek piesaistīts ergoterapeits;
4. precizēt Ministru kabineta noteikumu projekta 31. punktu, norādot atbalsta plāna nozīmi un mērķi;
5. Ministru kabineta noteikumu projekta 41.3.8. punktā ir norādīts par aprūpes pakalpojuma saņemšanu bērniem līdz četru gadu vecumam ar funkcionāliem traucējumiem. Minētajā punktā norādīts, ka ir jāiesniedz vienreizēja pasākuma pamatojošie dokumenti. Nepieciešams precizēt, kas būs šie pamatojošie dokumenti;
6. Ministru kabineta noteikumu projekta 47.1. punktā ir atsauce uz 37.6.apakšpunktu. Līdz ar to nepieciešams precizēt noteikumu projektā 37. punktu, jo minētajam punktam nav apakšpunktu;
7. nepieciešams izvērtēt Ministru kabineta noteikumu projekta 49. punkta lietderību. Minētajā punktā norādīts, ka ārpusģimenes aprūpē esošie bērni pakalpojuma saņemšanas brīdī sasniedz 18 gadu vecumu, pakalpojumu turpina saņemt līdz mācību gada beigām. Inspekcijas ieskatā minētais punkts ir ārpus konteksta, turklāt ir noteikumi par sociālajām garantijām;
8. nepieciešams precizēt Ministru kabineta noteikumu projektā terminoloģiju, jo, piemēram, 4.1.5 punktā norādīts ilgstošās aprūpes institūciju filiāļu skaits, savukārt 50. punktā norādīts, ka projekta īstenošanas laikā slēdzamas valsts ilgstošas aprūpes institūcijas vai to filiāles;
9. nepieciešams precizēt Ministru kabineta noteikumu projektu, jo nav noteikts, kas veiks noteikumos noteikto mērķa grupu izvērtēšanu.

**Uzticības tālruņa darbības nodrošināšana**

**Saņemtie zvani uz Bērnu un pusaudžu uzticības tālruni**

2014. gadā inspekcijas Bērnu un pusaudžu uzticības tālrunī 116111 (turpmāk tekstā – Uzticības tālrunis) kopā atbildēti **63 750** zvani. No tiem **10 700** jeb 17 % gadījumos zvanītājiem tika sniegts psiholoģiskais atbalsts un palīdzība.

Pamatojoties uz regulāri veikto izglītojošo darbu ar bērniem un pusaudžiem, apkalpoto zvanu skaitam joprojām ir tendence samazināties, salīdzinot ar 2012. un 2013. gadu, tomēr vērojams, ka pieaug komplicēto konsultāciju skaits. Līdz ar to, var secināt, ka 2014. gadā zvanītāji lielākoties mērķtiecīgi ir zvanījuši uz Uzticības tālruni, lai saņemtu psiholoģisku atbalstu un palīdzību kādā no krīzes situācijām.

**Bērnu un pusaudžu uzticības tālruņa konsultatīvo zvanu analīze par 2014. gadu**

Salīdzinot 2012. un 2013. gadu, 2014. gadā turpina pieaugt zēnu, bet samazināties meiteņu skaits, kuri saņēmuši psiholoģiskās konsultācijas un atbalstu, zvanot uz Uzticības tālruni. Meiteņu skaits samazinājies no 53% (2013) līdz 48% (2014), savukārt zēnu skaits pieaudzis no 47% (2013) līdz 52% (2014).

1. attēls

Analizējot zvanu skaitu pa vecuma grupām (2. attēls), var secināt, ka 2013. un 2014. gadā lielākais skaits psiholoģiskās konsultācijas saņēmušo zvanītāju nemainīgi bija pusaudži vecumā no 12 līdz 15 gadiem, kas variē intervālā: 32% zvanu 2013. gadā un 44 % 2014. gadā. Tāpat redzams, ka 2014. gadā ir samazinājies pieaugušo zvanītāju skaits: 2013. gadā no kopējā konsultāciju skaita šīs vecuma grupas zvanītāji ir 15%, bet 2014. gadā – 13%.

Būtiski atzīmēt, ka procentuāli visās vecuma grupās, izņemot vecuma grupā līdz 6 gadiem, kur zvanītāju skaits ir palicis nemainīgs un ļoti neliels (1%), zvanītāju skaits ir pieaudzis: no 7-11 gadiem par 4%, no 12-15 gadiem par 12%, no 16-18 gadiem par 4%, savukārt pieaugušo vecuma grupā samazinājies - par 2%. Šis pieaugums skaidrojams ar to, ka pieaudzis procentuālais sniegto psiholoģisko konsultāciju skaits, kā arī būtiski samazinājies to zvanītāju skaits, kuru vecums nebija zināms.

2. attēls

Apkopojot pagājušo gadu statistiku, vērojams, ka 2014. gadā pieaugušie zvanītāji ir retāk vērsušies pēc palīdzības pie Uzticības tālruņa konsultantiem (pieaugušo skaits bija pieaudzis 2013. gadā, iespējams, saistībā ar veikala “Maxima” traģēdiju un to, ka telefons pēc šī notikuma strādāja cauru diennakti). 2014. gadā pieaugušo zvanītāju skaits ir atgriezies iepriekšējo gadu līmenī, kas jau kopš 2012. gada ir 12% no kopējo zvanītāju skaita. Tāpat kā iepriekšējos gadus, arī šogad dominējošie tematiskie loki pieaugušo vidū bija saistīti ar konfliktsituācijām un strīdiem vecāku starpā, vecāku šķiršanās jautājumiem, grūtībām saskarsmē ar bērniem, strīdiem par bērnu aizsardzības jautājumiem, disciplinēšanas un uzvedības problēmām. Ņemot vērā, ka zvanītāji parasti jūtas sašutuši, izmisuši un bezspēcīgi, viņiem vispirms tiek sniegta emocionālā palīdzība un atbalsts; kad zvanītāji nomierinās, viņi paši kļūst spējīgi pieņemt pārdomātus lēmumus un rast risinājumus sevi satraucošajiem jautājumiem.

|  |
| --- |
| * ­*Vecāki vēlas noskaidrot, kā rīkoties gadījumos, kad izglītības iestādēs tiek pārkāptas bērnu tiesības - piemēram, kā rīkoties, kad bērni izglītības iestādē cieš no fiziskas vai emocionālas vardarbības.*
* *Vecāki meklē palīdzību gadījumos, ja izglītības iestādēs bērniem netiek nodrošināta droša vide.*
* *Vecāki meklē atbalstu gadījumos, kad rodas grūtības komunikācijā ar izglītības iestāžu darbiniekiem.*
* *Vecāki meklē informāciju par to, kā runāt ar saviem bērniem krīzes situācijās, piemēram, tuvinieku nāves gadījumos vai šķiršanās gadījumos.*
* *Vecāki jūtas bezspēcīgi, jo nezina, kā komunicēt ar saviem bērniem.*
* *Vecāki jūtas noraizējušies, ja bērniem neveicas mācībās.*
* *Vecāki vēlas uzzināt, kā palīdzēt bērniem, kam radušās grūtības komunikācijā ar skolas biedriem, ja viņi tiek aizvainoti vai fiziski iespaidoti.*
* *Vecāki jūtas izmisuši un vēlas palīdzēt gadījumos, ja atklājuši bērna atkarību no narkotikām, alkohola vai nikotīna.*
* *Vecāki jūtas bezpalīdzīgi un meklē palīdzību, ja bērni ir auto agresīvi vai ir izteikuši pašnāvības draudus.*
* *-Vecāki zvana, lai noskaidrotu jautājumus, kas saistīti ar aprūpes tiesībām.*
* *Pieaugušie meklē iespēju, kur nodot informāciju par ģimenēm un iestādēm, kurās pret bērniem tiek vērsta fiziska vai emocionāla vardarbība.*
* *Vecāki meklē palīdzību, ja bērniem ir sākušās uzvedības problēmas un arī tad, ja izglītības iestāžu darbinieki nemāk tikt galā ar tām.*
* *Izglītības iestāžu darbinieki meklē informāciju, lai palīdzētu bērniem, kuru vecāki nevēlas iesaistīties dažādu problēmu risināšanā.*
* *Izglītības iestāžu darbinieki vēlas palīdzēt bērniem, pret kuriem mājās tiek vērsta fiziska, emocionāla vai seksuāla vardarbība.*
* *- Izglītības iestāžu darbinieki vēlas nodot informāciju par citu darbinieku pārkāpumiem pret bērniem.*
 |

Vērojams, ka pēdējos gados aizvien pieaug 12-15 gadus veco zvanītāju daudzums, kas liek domāt, ka tieši šim vecuma posmam ir aktuāla vajadzība dalīties savās emocijās un pārdzīvojumos ar tiem cilvēkiem, kuri ir gatavi viņus uzklausīt. Arī mērķtiecīgs darbs, popularizējot Uzticības tālruni, ir pieskaitāms pie iemesliem, kāpēc bērni aizvien biežāk zvana.

Zvanu skaita pieaugums starp bērniem vecumā no 12-15 gadiem ir pamatojams ar veiksmīgu un ilggadēju darbu ar potenciālo mērķauditoriju. Iepriekšējā gadā tika izveidots Uzticības tālruņa reklāmas klips, kas tika ne vien translēts trijos televīzijas kanālos (*LTV1*, *LTV7*, *TV3*), bet arī ievietots portālā *draugiem*.*lv* un *youtube.com* kanālā. Ģimeņu ar bērniem atbalsta departamenta darbinieki sniedza 34 intervijas masu medijiem, tika noorganizētas 6 tālruņa akcijas, kā arī uzņemts videoklips “Mammu, tēti, padomā, pirms citiem rādi manas bildes internetā!”, kas arī tika translēts kanālos *OTV* un *ReTV*, kā arī publicēts *youtube.com* un *draugiem.lv*.

Iepriekšējā gadā tika rīkotas dažādas radošās darbnīcas izglītības iestādēs, kā arī organizētas konferences, kur pusaudži un izglītības iestāžu darbinieki ieguva informāciju par Uzticības tālruni. Piemēram, 2014. gadā tika organizēti 5 sociālpsiholoģiskie treniņi „Māka pazīt pašam sevi saskarsmē”, kuros kopā piedalījās 60 pusaudži. Tāpat tika organizētas 5 radošās darbnīcas „Kļūstam pieauguši un mācamies veidot attiecības”, izglītojot 63 bērnus. Tika organizētas arī 6 nodarbības „Droša un pozitīva komunikācija interneta vidē”, kurās piedalījās 167 bērni, kā arī 6 nodarbības par tēmu „Es internetā – mana atbildība”, kurās piedalījās 210 bērni. Tāpat arī tika novadīta radošā darbnīca “Iecietības veicināšana izglītības iestādē”, kurā piedalījās 10 bērni, radošā darbnīca “Drošība internetā”, informējot 10 bērnus, kā arī trīs “Informatīvas lekcijas par bērnu un pusaudžu uzticības tālruni”, kurās piedalījās 45 skolnieki. Papildus tam Uzticības tālruņa darbinieki piedalījās Rīgas domes organizētajā pasākumā “Nāc un piedalies!” Vērmanes dārzā, kur bērniem tika vadītas radošās darbnīcas par interneta drošību un palīdzības saņemšanas iespējām. Tika sniegtas arī 50 e-konsultācijas bērniem un pusaudžiem, lai nodrošinātu psiholoģisku atbalstu krīzes situācijā.

Papildus tika rīkotas 5 Uzticības tālruņa akcijas:

* 2014. gada 11. februārī organizēta akcija “Drošāka interneta diena”, kuras laikā atbildēts 101 zvans un sniegtas 27 konsultācijas par interneta drošības jautājumiem;
* 2014. gada augustā tika organizēta akcija „Uzticības tālrunis audžuģimenēm un aizbildņiem”, kuras laikā no 11.-13. augustam atbildēti 187 zvani un sniegtas 92 psiholoģiskās konsultācijas, bet 11 gadījumos pieaugušie lūguši palīdzību dažādu psiholoģisku problēmu risināšanai attiecībās ar bērniem;
* no 25.–31. augustam tika organizēta akcija „Uzticības tālrunis vecākiem un pedagogiem”, kuras laikā tika saņemti un atbildēti 480 zvani un sniegtas 186 psiholoģiskās konsultācijas, 45 gadījumos konsultējās pieaugušie (vecāki, vecvecāki, pedagogi, sociālie pedagogi) jautājumos par bērniem un saistībā ar jaunā mācību gada tuvošanos;
* no 8.-14. septembrim tika rīkota akcija “Uzticības tālrunis tēviem”, kuras laikā sniegta 191 psiholoģiska konsultācija, no kurām 17 gadījumos pēc palīdzības vērsušies tēvi;
* 2014. gada 25. un 26. decembrī tika rīkota Ziemassvētku akcija “Uzticies... Tevi dzirdēs un sapratīs”, kuras laikā atbildēti 196 zvani un sniegtas 59 konsultācijas.

Lai informētu sabiedrību par iespējām ziņot par vardarbības gadījumiem, no 25. maija līdz 1. jūnijam un no 3. novembra līdz 16. novembrim tika organizēta akcija „Vardarbība nav mazs noslēpums! Runā par TO!”, kuras laikā sniegtas 300 psiholoģiskās konsultācijas vardarbības gadījumos. Tādējādi veicināta sabiedrības iespēja ziņot par vardarbības gadījumiem, kuros cieš bērni, apzināti iespējamie vardarbības gadījumi un nepieciešamības gadījumā informācija par iespējamo vardarbību nodota inspekcijas inspektoriem un citām institūcijām - bāriņtiesai, sociālajam dienestam, policijai vai Drošāka interneta centram, nodrošinot bērniem drošu dzīves vidi un bērnu tiesību ievērošanu.

2014. gadā, līdzīgi kā 2013. gadā, aktuālākās zvanītāju problēmas bija:

* attiecības ar vienaudžiem, draugiem, vecākiem, vecvecākiem, pedagogiem, brāļiem, māsām, partneriem utt.;
* vardarbība (fiziskā, emocionālā vai seksuālā) ģimenē, izglītības iestādē, no draugu puses, no partnera puses utt.;
* interneta drošība;
* atkarības;
* problēmas, kas saistītas ar psihosociālo, garīgo un fizisko veselību;
* seksualitāte un higiēnas problēmas;
* dažādas emocionālās problēmas.

2014. gadā zvanītājus, tāpat kā gadu iepriekš, satraukušas **attiecību** **problēmas** ar vecākiem, vienaudžiem un draugiem (3. attēls).

**Attiecību problēmas ar vecākiem** 2014. gadā bija visaktuālākais sarunu temats. Vairumā gadījumu sarunas bija par to, ka vecāki nerūpējas par saviem bērniem, nepievērš viņiem uzmanību, ir fiziski vai emocionāli vardarbīgi pret zvanītājiem. Bērni jūtas vientuļi, pamesti novārtā un nesaprasti, retāk – nobijušies no savu vecāku reakcijas.

Šīs sarunas saistās ar jautājumiem, kas skar bērnu nevēlēšanos mācīties un vecāku neizpratni par to. Bieži vien bērni zvana un stāsta, ka jūtoties vientuļi, pamesti vai izmisuši, jo vecāki ir pārāk aizņemti darbā vai risinot savstarpējos konfliktus (alkohola lietošana, strīdi, šķiršanās), kā rezultātā bērni tiek atstāti novārtā. Bieži bērni stāsta, ka viņus apbēdina vecāku savstarpējie strīdi un viņi nezina, ko lai dara to laikā. Tāpat bieži bērnu zvani ir saistīti ar vecāku fizisku un emocionālu vardarbību, retāk - seksuālu. Kā var redzēt 3. attēlā, 2014. gadā ir palielinājies **attiecību ar vecākiem** problēmu skaits (2013. g. – 883; 2014. g. - 899). Ievērojami samazinājies **vecāku savstarpējo attiecību problēmu** skaits (2013.g. – 650; 2014. g. - 216), kā arī vecāku ar bērniem problēmu skaits (2013. g. – 405; 2014. g. - 146). 2014. gadā ir samazinājies **attiecību problēmu ar vienaudžiem** (2013. g. – 718, 2014. g. - 485) skaits, kā arī nedaudz samazinājies **problēmu partnerattiecībās** (2013. g. – 322., 2014. g. - 319) skaits. Partnerattiecību jomā jaunākus bērnus (12-15) pārsvarā satrauc jautājumi, kas saistīti ar savu jūtu paušanu, iepazīšanos ar pretējā dzimuma pārstāvjiem, kā arī ar bailēm vai kautrību, kas saistīta ar komunikāciju ar pretējo dzimumu (tika sniegtas 412 konsultācijas, runājot par grūtībām paust simpātijas, 338 – par grūtībām paust savas jūtas, kā arī 493 – par vēlmi veidot attiecības). Savukārt vēlīna pusaudžu posma (16-18) zvanītāju partnerattiecību problēmas vairāk saistāmas ar nelaimīgu mīlestību, nesaprašanos ar otru pusīti, ar šķiršanos, kā arī seksuālām attiecīgām. Tā, piemēram, 319 pusaudži vecumā no 12-18 gadiem zvanīja, lai pastāstītu par attiecību problēmām, 195 pusaudži vēlējās runāt par šķiršanos, bet 72 pusaudži – par emocionālu vardarbību partnerattiecībās.

3. attēls

2014. gadā joprojām nozīmīgu zvanu skaitu veido konsultācijas par **skolēnu savstarpējo attiecību problēmām** izglītības un aprūpes iestādēs – gadā saņemti 485 zvani. Šādi zvani ir saistīti ar emocionālu vai fizisku vardarbību un savstarpējiem konfliktiem. Vairumā gadījumu skolā vai aprūpes iestādē ir kāds agresors, kas uzbrūk citiem, un bērni un pusaudži zvana, lai gūtu padomu un atbalstu.

Joprojām augsts ir arī ir problēmu **attiecībās ar pedagogiem** skaits (2014. g. - 374). Uzticības tālrunim bieži vien zvana ne vien bērni un pusaudži, bet arī viņu vecāki, kā arī citi izglītības un aprūpes iestāžu darbinieki, lai sūdzētos par konfliktiem, kas radušies saskarsmē ar pedagogiem.

2014. gadā ir samazinājies **attiecību problēmu ar draugiem** skaits (2013. g. – 518, 2014. g. - 368). Taču tā joprojām ir viena no zvanītāju biežāk minētajām problēmām. Parasti šādas konsultācijas ir saistītas ar konfliktiem starp draugiem, bailēm zaudēt jau esošos draugus, vēlmi atgūt zaudētos utt.

4. attēls

2014. gadā joprojām viens no biežāk minētajiem iemesliem, kāpēc bērni un pusaudži zvana Uzticības tālrunim, ir **vardarbība**. Salīdzinot ar 2013. gadu, emocionālas un fiziskas vardarbības daudzums **ģimenēs** ir pieaudzis, taču nedaudz samazinājies seksuālās vardarbības daudzums (4. att.). Bērnu un pusaudžu **savstarpējās attiecībās** 2014. gadā gan fiziskās, gan emocionālās, gan seksuālās vardarbības daudzums ir samazinājies**. Izglītības iestādēs,** salīdzinājumā ar 2013. gadu, ir palielinājies fiziskās vardarbības daudzums, bet samazinājies emocionālās un seksuālās vardarbības gadījumu skaits. Savukārt sūdzību skaits par fizisku, emocionālu un seksuālu vardarbību **aprūpes iestādēs** 2014. gadā ir samazinājies.

2014. gadā ir ievērojami pieaudzis **vardarbības aculiecinieku** izglītības iestādēs skaits - no 55 2013. gadā līdz 130 lieciniekiem 2014. gadā. Savukārt vardarbības aculiecinieku skaits aprūpes iestādēs ir nedaudz samazinājies - no 21 2013. gadā līdz 17 – 2014. gadā.

Vardarbība ģimenēs 2014. gadā ir ievērojami pieaugusi. 2013. gadā kopumā tika saņemti 910 zvani par vardarbību ģimenē, savukārt 2014. gadā – jau 1026 zvani. Savukārt zvanītāju skaits, kas bijuši liecinieki vardarbībai ģimenē, ir samazinājies no 65 zvaniem 2013. gadā uz 31 zvanu 2014. gadā. Visvairāk zvanu ir bijis par fizisku vardarbību ģimenē no vecāku puses (244 konsultācijas), daudz retāk no vecvecāku, brāļu, māsu, patēvu, pamāšu un citu radinieku puses.

Zvanu daudzums saistībā ar **seksuālo vardarbību** 2014. gadā ir samazinājies. 2013. gadā tika saņemti 5 zvani par seksuālo vardarbību aprūpes iestādēs, savukārt 2014. gadā saņemts 1 šāds zvans. Arī par seksuālās vardarbības gadījumiem izglītības iestādēs 2013. gadā tika saņemti 6 zvani, savukārt 2014. gadā - 4 zvani. Par seksuālo vardarbību bērnu un pusaudžu savstarpējās attiecībās 2013. gadā tika saņemti 99 zvani, bet 2014. gadā situācija ievērojami uzlabojusies, jo saņemti 40 zvani. Saistībā ar seksuālo vardarbību ģimenēs situācija arī ir nedaudz uzlabojusies - 2013. gadā saņemti 68 zvani, bet 2014. gadā - 61 zvans.

|  |
| --- |
| * *Zvana meitene un stāsta, ka tēvs viņu regulāri piekaujot. Šovakar esot plēsis nost drēbes un mēģinājis izvarot.*
* *Meitene stāsta, ka klasē viena meitene viņu izsmejot un apsaukājot viņas telefona dēļ. Meitene esot lūgusi palīdzību mammai un skolotājai, bet tas neesot devis rezultātus.*
* *Zvana uztraucies kaimiņš un stāsta, ka aiz sienas māte regulāri bļaujot un sitot savus bērnus.*
* *Zvana meitene no bērnu nama un sūdzas, ka citi bērni ne vien apsaukājot un sitot viņu, bet arī provocējot viņas agresiju.*
* *- Zvana mazs zēns un stāsta, ka internātskolas auklīte esot emocionāli vardarbīga, kliedzot uz bērniem un ieslēdzot viņus istabās.*
 |

 2014. gadā, līdzīgi kā iepriekšējos gados, Uzticības tālrunis rīkoja vardarbības novēršanas kampaņu “Vardarbība nav mazs noslēpums! Runā par TO”, kas norisinājās 2 daļās un kuras laikā bērni, pusaudži un pieaugušie tika aicināti ziņot par vardarbības gadījumiem ģimenēs, izglītības iestādēs, aprūpes iestādēs un citur, kā arī saņemt psiholoģisko palīdzību un atbalstu, zvanot uz Uzticības tālruni.

 Bērni un pusaudži, kas zvana uz Uzticības tālruni, mēdz lūgt psiholoģisko palīdzību jautājumos, kas saistīti ar **psihosociālo, garīgo un fizisko veselību**. (5. attēls). 2014. gadā par šo tēmu saņemts nedaudz mazāks zvanu skaits (2464), nekā 2013. gadā (2502). Taču ir pieaudzis ar problēmjautājumiem par saskarsmes grūtībām saistīto konsultāciju skaits: 2014. gadā 1729 konsultācijas, bet 2013. gadā – 1592 konsultācijas. Nedaudz samazinājies to konsultāciju skaits, kas saistītas ar pašnāvību vai pašnāvības domām: no 102 konsultācijām 2013. gadā uz 81 konsultāciju 2014. gadā. Savukārt ar auto agresiju saistītu konsultāciju skaits palielinājies no 29 konsultācijām 2013. gadā uz 46 konsultācijām 2014. gadā. Auto agresija ir roku graizīšana vai kāda cita veida mēģinājumi nodarīt sev pāri, pārciestās emocijas pārvēršot par fiziskām sāpēm. Bērni un pusaudži bieži jūtas vientuļi un nesaprasti, vecākiem nepietiek laika, ko veltīt saviem bērniem, savukārt bērniem nav, ar ko izrunāties un kam uzticēties, tāpēc daži bērni, biežāk pusaudži, izvēlas alternatīvus veidus, kā tikt galā ar pārdzīvoto.

 Nedaudz samazinājies to konsultāciju skaits, kas saistītas ar pašvērtējuma trūkumu: no 292 konsultācijām 2013. gadā uz 274 konsultācijām 2014. gadā, kā arī to konsultāciju skaits, kas saistītas ar ēšanas traucējumiem: no 29 konsultācijām 2013. gadā uz 21 konsultāciju 2014. gadā.

 2014. gadā Uzticības tālrunis saņēmis mazāk zvanu arī jautājumos, kas saistīti ar fobijām (3), identitāti, dzīves mērķi, jēgu (14), ķermeņa/ fizisko izskatu (125) un cilvēka attīstības procesiem (171).

5. attēls

2014. gadā, līdzīgi kā citos gados, seksuālo attiecību problēmas bija ārkārtīgi aktuāla tēma. **Seksuālo un reproduktīvo** jautājumu klāstā, salīdzinot 2014. gada konsultāciju skaitu ar 2013. gadu, pieaugums vērojams saistībā ar kontracepciju (70). Taču nedaudz samazinājies konsultāciju daudzums jautājumos par seksuālajām fantāzijām (513), dzimumattiecībām (282), seksuālo higiēnu (124), grūtniecības iestāšanos (102), informāciju par grūtniecības procesu (53), masturbēšanu (51), seksuālo orientāciju (41) un STS saslimšanām (7).

|  |
| --- |
| * *Zvana zēns un vēlas zināt, kā pareizi jālieto prezervatīvs*
* *14 gadīga meitene zvana un prasa vai tas esot normāli, ka viņai joprojām neesot mēnešreizes*
* *11 gadīga meitene saka, ka visas viņas draudzenes jau esot pārgulējušas, bet viņa vēl ne. Jūtoties neiederīga un vēloties pārgulēt, jo esot bail atzīt draudzenēm, ka vēl esot jaunava.*
* *16 gadīgs zēns vēloties zināt, vai pēc anālā seksa varot iestāties grūtniecība.*
 |

Aktuāla tēma 2014. gadā bija arī jautājumi saistībā ar **atkarību problēmām**. Kopumā par šo tēmu zvanu skaits ir nedaudz samzinājies: 2013. gadā tika sniegta 641 konsultācija, savukārt 2014. gadā - 525 konsultācijas. Salīdzinot ar 2013. gadu, ir samazinājies to zvanu skaits, kad konsultācija bijusi nepieciešama saistībā ar vispārējiem atkarību problēmjautājumiem – no 196 konsultācijām (2013. gadā) līdz 66 konsultācijām (2014. gadā). Šo konsultāciju kategorijā biežāk ietilpst problēmas, kad palīdzību meklē atkarību izraisošo vielu lietotāju draugi, paziņas vai vecāki.

Konsultāciju skaits ir palielinājies jautājumos par alkohola lietošanu (212), narkotiku lietošanu (69), datora un interneta atkarību (19), bet toksisko vielu lietošanas problēmu (12) un azartspēļu atkarību (8) skaits palicis nemainīgs. Savukārt samazinājies konsultāciju skaits jautājumos saistībā ar nikotīna atkarību (120) un medikamentu lietošanu (0).

|  |
| --- |
| * *Meitene jau daudzus gadus smēķējot, esot sākusi kopā ar draudzenēm, tagad vēloties atmest, bet nezinot - kā.*
* *Zvana zēns un stāsta, ka pārmērīgi lietojot alkoholu, tā dēļ viņam rodoties nepatikšanas. Vēloties zināt, kā var tikt galā ar savu atkarību.*
* *- Zvana zēns un stāsta, ka par daudz pavada laiku pie datora, spēlējot spēles. Mamma arī sakot, ka ir par daudz. Zēns kļūstot agresīvs, ja spēlēt neļaujot. Saprotot, ka kaut kas jādara. Vēlas zināt, ko lai dara.*
 |

 Analizējot zvanītāju **emocionālās problēmas** (6. attēls), 2014. gadā tās visbiežāk bija saistītas ar garlaicību (4107), apjukumu (3902), bezspēcību (3295), trauksmi (2210), bailēm (2184), aizvainojumu (2013) un dusmām (1780). 2014. gadā aktuālākās emocijas caurmērā bija izkārtojušās līdzīgi nekā 2013. gadā, taču kopumā to izpausmes ir samazinājušās, jo samazinājies kopējais sniegto konsultāciju skaits. Biežāk sastopamās emociju izpausmes, ar ko nācās saskarties Uzticības tālruņa konsultantiem, bija saistītas ar zvanītāju neiecietību (2004), nomāktību (1221) un agresivitāti (864), kas kā jaunas kategorijas 2012. gada nogalē tika iekļautas emocionālo problēmu sadaļā. Vēl arī minama vilšanās sajūta (450) un skumjas (478), kas papildinājušas minētās sadaļas reģistru. Minētās izmaiņas reģistrā ļāvušas aptvert plašāku zvanītāju emocionālo stāvokļu atspoguļojumu, kādēļ ievērojami mazinājušās tās emociju izpausmes, kas tika iekļautas kategorijā „citas”, proti, no 932 konsultācijām 2013. gadā līdz 722 konsultācijām 2014. gadā.

Ir nedaudz samazinājies to konsultāciju skaits, kad zvanītāji jutušies izmisuši, proti, no 2183 konsultācijām 2013. gadā līdz 1396 2014. gadā, un bezspēcīgi – no 4168 konsultācijām 2013. gadā līdz 3295 2014. gadā. Tas parāda, ka pēc palīdzības pie Uzticības tālruņa retāk nekā pērn vērsušies zvanītāji, kuri, nonākot krīzes situācijā, izjutuši rīcības kontroles trūkumu. Krīzes situācijām kopumā raksturīgs augsts stresa un trauksmes līmenis, to laikā pazeminās adaptācijas spējas, un cilvēki vairs nespēj saredzēt konkrētās situācijas racionālu risinājumu. Savukārt bezspēcībā nereti atspoguļojas cilvēka neticība tam, ka pastāv kādas institūcijas vai vispār ir kādas iespējas saņemt palīdzību. Ilgstoša atrašanās šādā stāvoklī var novest pie nomāktības un depresijas. Būtiski uzsvērt, ka gandrīz trīs reizes ir sarucis to konsultāciju skaits, kad zvanītāji sūdzējušies par depresiju – no 437 konsultācijām 2013. gadā līdz 123 konsultācijām 2014. gadā.

6. attēls

2014. gadā Uzticības tālruņa konsultanti sniedza konsultācijas arī jautājumos, kas saistīti ar **drošību internetā** (7. attēls). Būtiski uzsvērt, ka, salīdzinājumā ar 2012. gadu, atbildēto zvanu skaits ir nedaudz samazinājies - no 408 konsultācijām 2013. gadā līdz 372 2014. gadā. Vērts akcentēt, ka inspekcija un Uzticības tālrunis īstenoja vairākas aktivitātes, lai uzrunātu bērnu un pusaudžu mērķauditorijas saistībā ar riskiem internetā, proti, organizēja konferenci, vadīja radošās darbnīcas, organizēja komiksu konkursu skolēniem par pozitīvu komunikāciju un drošību internetā „Uzzīmē savu stāstu!”, kurā piedalījās 170 skolēni, un izstrādāja videoklipu “Mammu! Tēti! Padomā pirms citiem rādi manas bildes internetā!”.

7. attēls

Salīdzinājumā ar 2013. gadu, 2014. gadā līdzīgs sadalījums bijis visās tēmu kategorijās, kas saistītas ar interneta drošību. Līdzīgi kā citās sadaļas, arī sadaļa par interneta drošības problēmjautājumiem 2012. gada nogalē tika papildināta ar vairākām jaunām kategorijām. Tas izskaidro to, kāpēc kategorija „cits” ir būtiski samazinājusies – 2 konsultācijas 2013. gadā un 3 konsultācijas 2014. gadā. Būtiski pieaudzis to zvanu skaits, kas saistīti ar nevēlamu komunikāciju internetā (100). Nedaudz samazinājies to konsultāciju skaits, kas bija saistītas ar emocionālo pazemošanu internetā (33), aktuāla bija arī emocionālā pazemošana, izmantojot mobilo telefonu (34). Ir samazinājies to zvanu skaits, kad bijušas nepieciešamas konsultācijas saistībā ar seksuāla rakstura piedāvājumiem internetā (43), kā arī saskaroties ar materiāliem, kuros atainota vardarbība (33) un bērnu seksuāla izmantošana (24).

|  |
| --- |
| * *Zvanīja meitene un stāstīja, ka iepazinusies ar puisi internetā un uzaicinājusi draugos. Viņas draudzenes aizliedz viņai komunicēt ar šo zēnu un caur citiem cilvēkiem sūta draudu īsziņas.*
* *Zvanīja māte un stāstīja, ka esot bijusi fiziski vardarbīga pret savu meitu, jo esot atklājusi, ka meitene ar interneta starpniecību caur telefonu esot savam draugam sūtījusi savas bildes apakšveļā. Māte jutās nobijusies, ka šīs bildes varētu nonākt internetā un apdraudēt meiteni.*
* *Zvanīja tēvs un stāstīja, ka viņa bērns esot spēlējis datorspēles internetā un esot iegādājies preces, ko šīs spēles piedāvā, par lielu naudas summu.*
 |

**Sadarbība ar valsts bērnu tiesību aizsardzības inspektoriem un institūcijām, kas nodrošina bērnu tiesību aizsardzību**

2014. gadā inspekcijas inspektoriem nodoti izskatīšanai **58** gadījumi par iespējamiem bērnu tiesību pārkāpumiem institūcijās. Šajos gadījumos sūdzības lielākoties bija par fizisku vai emocionālu vardarbību no vienaudžu vai pedagogu puses izglītības vai aprūpes iestādēs, kā arī par iestādes rīcībnespēju, nodrošinot bērniem drošu vidi. Vairumā gadījumu informācijas sniedzēji bijuši bērnu vecāki.

|  |
| --- |
| * *Vecāki zvanīja un sūdzējās par treneri hokeja skolā, kas esot bijis emocionāli vardarbīgs, esot draudējis un pazemojis bērnus.*
* *Zvanīja vecāki un stāstīja, ka skolotāja kliedzot uz bērniem par to, ka viņi slimojot. Esot ignorējusi ārsta zīmes, pazemojusi klases priekšā vienu meiteni, sakot, ka neesot ko kavēt skolu. Tā rezultātā meitene nevēloties iet uz skolu un apsverot domu mainīt izglītības iestādi.*
* *Darbiniece zvanīja un stāstīja, ka pirmsskolas izglītības iestādes audzinātāji mēdzot izturēties pret bērniem fiziski un emocionāli vardarbīgi. Piemēram, mazākajā grupiņā no 1,6-3 gadu vecumam audzinātāja mēdzot iekliegt bērnam tieši ausī, kā rezultātā bērni paliekot sēžam uz grīdas piecas minūtes, saķerot ar rokām ausi. Otra audzinātāja mēdzot uzsist bērniem pa galvu. Vienam bērnam neļaujot ēst, jo viņš pārāk bieži kārtojot dabiskās vajadzības.*
 |

Savukārt institūcijām (bāriņtiesai, sociālajam dienestam, policijai u.c.) par iespējamiem bērnu tiesību pārkāpumiem ģimenēs, audžuģimenēs vai pie aizbildņiem tika nosūtīta informācija **98** gadījumos. Lielākoties palīdzība bija nepieciešama gadījumos, kas saistīti ar fizisku, emocionālu un seksuālu vardarbību, kā arī ar nepietiekamu bērnu aprūpi un pamešanu novārtā ģimenē. Salīdzinot ar 2013. gadu vērojams, ka gadījumu skaits, kuros informācija nodota citām institūcijām, ir pieaudzis, īpaši ņemot vērā, ka inspekcija rīkoja vairākas Uzticības tālruņa akcijas, kuru laikā sabiedrība tika aicināta ziņot par vardarbības gadījumiem pret bērniem.

|  |
| --- |
| * *Zvanīja zēns un stāstīja, ka audžumāte mēdzot dalīt savus bērnus, sakot, ka viņas bērni esot pārāki nekā viņš, jo viņš neesot bioloģiskais. Zēnam liekot arī vairāk strādāt, nekā citiem bērniem. Viņš ģimenē jūtoties nenovērtēts.*
* *Kaimiņi zvana un sūdzas, ka vecāki lietojot alkoholu, kā rezultātā viņu starpā rodoties konflikti, kuru laikā tiekot pielietots fizisks spēks un necenzēti vārdi. Tas notiekot bērnu klātbūtnē.*
* *Zvanīja bijušais vīrs un stāstīja, ka ģimenē mātei nepietiekot iztikas līdzekļu, lai nodrošinātu bērnu materiālās vajadzības, kā arī viņa mēdzot izturēties pret bērniem emocionāli vardarbīgi, piemēram, kad bērni naktī pamostoties, māte draudot, ka izmetīšot viņus pa logu.*
 |

Ģimeņu ar bērniem atbalsta departamenta psihologi kopā ar inspektoriem **2** gadījumos piedalījās **bērnu tiesību ievērošanas pārbaudēs** izglītības iestādēs, speciālajās izglītības iestādēs, ārpusģimenes aprūpes iestādēs, kā arī nepilngadīgo ieslodzījuma vietās u.c., pēc katras pārbaudes sniedzot psiholoģisku atzinumu un rekomendācijas iestādes administrācijai, lai novērstu iespējamu vardarbības recidīvu nākotnē. Savukārt bērnu tiesību ievērošanas pārbaudēs pēc sūdzībām Uzticības tālruņa speciālisti piedalījās vienu reizi.

Uzticības tālruņa speciālists „**Drošības kompass**” projekta *A safety compass: Signposting ways to escape trafficking* ietvaros piedalījās darba grupās Tallinā un Londonā par starptautisku cilvēktirdzniecības upuru atbalsta mehānisma izveidi starp Latviju - Igauniju un Lielbritāniju, kā arī piedalījās apmācībās “Drošības kompass - efektīvi risinājumi cilvēku tirdzniecības novēršanai”.

**Psiholoģiska atbalsta nodrošināšana bērniem un pusaudžiem**

2014. gadā Ģimeņu ar bērniem atbalsta departamenta psihologi sniedza **31** **klātienes psihologa konsultāciju** bērniem gadījumos, kad viņi nevarēja tās saņemt savā dzīves vietā.

2011. gada 2. pusgadā uzsākta bērnu un pusaudžu **E-konsultēšana** (konsultāciju sniegšana pa e-pastu), nodrošinot psiholoģiskas palīdzības saņemšanu arī tiem bērniem, kuriem nav iespējas saņemt psiholoģisku palīdzību citā veidā, piemēram, bērniem un pusaudžiem ar dzirdes traucējiem. Papildus informācija par E-konsultācijām pieejama arī inspekcijas mājaslapā - <http://bti.gov.lv/lat/uzticibas_talrunis/e-konsultacijas_vajdzirdigiem_un_nedzirdigiem_berniem_un_pusaudziem/>. 2014. gadā, salīdzinājumā ar 2013. gadu, ienākošo vēstuļu skaits ir ievērojami palielinājies. 2014. gadā tika sniegtas atbildes uz 48 bērnu un pusaudžu e-konsultācijām. Šo iesūtīto vēstuļu skaita pieaugumu var skaidrot ar pieaugušo reklāmas un informācijas izplatīšanas daudzumu.

**Krīzes intervences komanda** (turpmāk tekstā - KIK), kurā kopā ar Ģimeņu ar bērniem atbalsta departamenta psihologiem darbojas arī inspektori, sniedz psiholoģisku palīdzību un atbalstu smagās krīzes situācijās visā Latvijas teritorijā, piemēram, bērna noslīkšanas, pēkšņas nāves, pašnāvības gadījumā vai pēc tās mēģinājuma u.c. gadījumos. 2014. gadā **11 krīzes gadījumos** tika **sniegta psiholoģiska palīdzība 129 bērniem, 40 pedagogiem, 16 speciālistiem un 8 piederīgajiem**, nodrošinot iespēju pārrunāt traumatiskā notikuma reakcijas, palīdzēt sev un citiem, kā arī izprast traumatiskā notikuma iedarbību uz sevi, apkārtējiem un atrast veidus, kā ar to tikt galā. 2014. gadā palīdzības sniegšana tika nodrošināta ne tikai izglītības iestādēs, bet arī inspekcijas telpās 2 klātienes konsultācijās. Uzticības tālruņa speciālisti arī piedalījās 1 starpinstitucionālā tikšanās reizē krīzes gadījuma risināšanā. Papildus minētajam 8 gadījumos tika ievākta informācija, bet KIK palīdzība nebija nepieciešama. 2014. gadā arī 700 eksemplāros izdots informatīvs buklets "Palīdzi bērnam krīzes situācijā".

 Lai nodrošinātu profesionālu psiholoģiskās palīdzības sniegšanu, KIK dalībnieki 2014. gadā regulāri piedalījās supervīzijās, kas tika organizētas tikai ar KIK kompetencē esošiem gadījumiem saistītu jautājumu risināšanai (14 supervīzijas). KIK dalībnieki piedalījās arī profesionālās apmācībās „Sēru nometņu programma”.

Tāpat papildus līdzšinējam KIK sastāvam tika apmācīti jauni darbinieki, kas piedalījās apmācībā „Krīzes intervence”, lai būtu iespēja nodrošināt kvalitatīvu un savlaicīgu palīdzības saņemšanu, īpaši reģionos.

**Izglītojošais darbs ar speciālistiem un bērniem**

Ģimeņu ar bērniem atbalsta departamenta psihologi 2014. gadā veica izglītojošo darbu, vadot **radošās darbnīcas** dažādiem speciālistiem gan inspekcijas telpās, gan ārpus tām (pedagogiem, sociālajiem pedagogiem, aprūpes iestāžu darbiniekiem, pirmsskolas izglītības iestāžu darbiniekiem, u.c.).

Pavisam 2014. gadā tika novadītas **16 radošās darbnīcas** (259 dalībniekiem),kas nozīmē 4 – 5 astronomisko stundu praktisku darbupar dažādām tēmām**:**

* pedagogiem, aprūpes iestāžu darbiniekiem u.c. darbiniekiem, kas ikdienā strādā ar bērniem, organizētas 13 radošās darbnīcas ”Pozitīva domāšana darbā un sadzīvē”, pilnveidojot pozitīvas komunikācijas prasmes, veicinot radošu sadarbību savu mērķu sasniegšanai, prasmes ieraudzīt un saprast savas un citu vērtības, kā arī izvērtēt stratēģijas un taktikas ikdienas darbā ar bērniem. Radošajās darbnīcās piedalījušies 229 pieaugušie;
* papildus organizētas 2 radošās darbnīcas „Bērna emocijas un audzināšana”, kurās piedalījušies 50 speciālisti;
* organizēta radošā darbnīca „Sadarbības veicināšana starp vecākiem un pedagogiem”, kuru apmeklējuši 16 pedagogi;
* organizēts seminārs „Vardarbības pazīmju atpazīšana”, kuru apmeklējuši 90 speciālisti
* organizētas 3 radošās darbnīcas skolu psihologiem un sociālajiem pedagogiem par jaunām metodēm darbā ar pusaudžiem un jauniešiem, pilnveidojot saskarsmes spējas – „Bērnu savstarpējo attiecību veicināšana grupā”, kuru apmeklējuši 30 speciālisti.

Ņemot vērā bērnu un pusaudžu aktuālākās problēmas, Uzticības tālruņa psihologi 2014. gadā piedāvāja radošo darbnīcu programmas izglītības iestādēm - *„Māka pazīt pašam sevi saskarsmē”* un *„Kļūstam pieauguši un mācāmies veidot attiecības”* (5. - 9. klasēm), „Droša un pozitīva komunikācija interneta vidē” (3. - 4. klasēm). Programmu mērķis – izpratnes veicināšana par pienākumiem skolā un mājās, par attiecību veidošanu ar vienaudžiem un pieaugušajiem, par komunikācijas prasmēm arī interneta vidē, konfliktsituāciju risināšanā, savu vērtību un resursu apzināšanos u.tml. Kopumā tika novadītas:

* 5 radošās darbnīcas bērniem *„*Māka pazīt pašam sevi saskarsmē*,”* kurās piedalījās 60bērni un pusaudži,
* 5 radošās darbnīcas bērniem *„Kļūstam pieauguši un mācāmies veidot attiecības,”* kurās piedalījās63 bērni;
* 5 radošās darbnīcas bērniem „Droša un pozitīva komunikācija interneta vidē”, kurās kopumā piedalījās 167 bērni.

Ņemot vērā Uzticības tālruņa pieredzi, sniedzot bērniem palīdzību un atbalstu pa tālruni, inspekcija kopš 2009. gada 1. februāra ir iesaistījusies Eiropas Komisijas projektā *Net-Safe Latvia* kā projekta oficiālais partneris, lai sniegtu bērniem palīdzību situācijās, kad bērns jūtas apdraudēts interneta vidē. Inspekcija projekta ietvaros nodrošina *Helpline* – karstās ziņojumu līnijas tālruņa darbību, lai būtu iespējams ziņot par draudiem interneta vidē ne tikai elektroniski, bet arī pa tālruni. Kopumā 2014. gadā par interneta drošības jautājumiem tika sniegtas 391 konsultācijas. Papildus jau iepriekšminētajām aktivitātēm par interneta drošību, projekta *Net-Safe* ietvaros Uzticības tālruņa konsultanti - psihologi 2014. gadā piedalījās dažādos izglītojošos pasākumos gan speciālistiem, gan bērniem:

* radošo darbnīcu organizēšana bērniem saistībā ar *Net-Safe* projektu:
	+ „Droša un p*ozitīva komunikācija interneta vidē*” (3.-4.klases) - 2014. gadā tika novadītas 6 radošās darbnīcas 167 bērniem;
	+ „*Es internetā – Mana atbildība*!” (5.-9.klases) - 2014. gadā tika novadītas 7 radošās darbnīcas 210 bērnam un 7 pedagogiem;
	+ tika organizēts konkurss „Uzzīmē savu stāstiņu” bērniem un pusaudžiem, lai sekmētu bērnu drošību internetā, atpazīstot viltus profilus, kā arī mazinātu anonimitātes robežas internetā. Kopā tika saņemti 170 darbi;
	+ rīkota konference „Pozitīva komunikācija skolā un internetā” bērniem kustības „Draudzīga skola” ietvaros par drošu internetu, kurā kopumā piedalījās 500 dalībnieki. Konferences laikā tika prezentēts inspekcijas izveidotais videoklips „Mammu! Tēti! Padomā pirms citiem rādi manas bildes internetā!”;
* 2014. gadā *Net-Safe Latvia* projekta ietvaros inspekcijas speciālisti piedalījās 4 Eiropas līmeņa pasākumos:
* *Net-Safe* projekta ietvaros apmeklēts*:*
* *Bratislav insafe training helpline meeting;*
* *Cluster meeting in Milan;*
* *Vilnius insafe training helpline meeting.*

Kopumā 2014. gadā notikušas 6 **Uzticības tālruņa akcijas**:

* 2014. gada 11. februārī tika organizēta Uzticības tālruņa akcija ”Drošāka interneta diena,” kas notika Starptautiskajā drošāka interneta dienā un bija viens no šīs dienas pasākumiem. Akcijas laikā Uzticības tālruņa speciālisti sniedza 27 konsultācijas par drošību internetā un atbildēja uz 101 zvanu;
* 2014. gadā no 11.-13. augustam tika organizēta akcija „Uzticības tālrunis audžuģimenēm un aizbildņiem.” Akcijas laikā atbildēti 187 zvani un sniegtas 92 psiholoģiskās konsultācijas. 11 gadījumos pieaugušie lūguši palīdzību dažādu psiholoģisku problēmu risināšanai attiecībās ar bērniem;
* 2014. gadā no 25.–31. augustam tika organizēta Uzticības tālruņa akcija „Uzticības tālrunis vecākiem un pedagogiem”. Kopā tika saņemti un atbildēti 480 zvani un sniegtas 186 psiholoģiskās konsultācijas. 45 gadījumos konsultējās pieaugušie jautājumos par bērniem un saistībā ar jaunā mācību gada tuvošanos;
* 2014. gada 25-24. decembrī tika rīkota Ziemassvētku akcija „Uzticies...Tevi dzirdēs un sapratīs”, kuras laikā atbildēti 196 zvani un sniegtas 59 konsultācijas;
* 2014. gadā no 8.-14. septembrim tika rīkota akcija ”Uzticības tālrunis tēviem”. Akcijas laikā sniegta 191 psiholoģiskā konsultācija, no kurām 17 gadījumos pēc palīdzības vērsušies tēvi;
* 2014. gadā, laikā no 25. maija līdz 1. jūnijam, kā arī no 3.-16. novembrim, norisinājās akcija „Vardarbība nav mazs noslēpums! Runā par TO!” Akcijas laikā saņemti 1018 zvani, 348 gadījumos zvanītājiem sniegta psiholoģiskā palīdzība. No šīm konsultācijām 57 gadījumos cilvēki meklējuši palīdzību emocionālas vardarbības gadījumā, 23 - fiziskas vardarbības gadījumā, bet 4 – seksuālas vardarbības gadījumā.

Kopumā 2014. gadā **medijiem** tika sniegta **39** intervijas par dažādām tēmām, piemēram, interneta drošību un KIK darbību, kā arī informācija par Uzticības tālruņa darbību, aktuālākajām zvanītāju problēmām, rīkotajām akcijām u.c.

Lai nodrošinātu profesionālu psiholoģiskās palīdzības sniegšanu, Ģimeņu ar bērniem atbalsta departamenta darbinieki 2014. gadā piedalījās dažādos izglītojošos pasākumos un apmācībās:

* *Angļu valodas apmācības;*
* *“Mediācija”;*
* *apmācības “Sēru nometņu programma”;*
* *apmācības Valsts administrācijas skolā par Latvijas prezidentūru Eiropas savienības padomē;*
* *apmācības “Drošības kompass - efektīvi risinājumi cilvēku tirdzniecības novēršanai”;*
* *seminārs “Sociālās uzvedības traucējumi bērnu un pusaudžu vecumu posmā”;*
* *krīzes intervences apmācības;*
* *apmācības”Eiropas Savienības dokumentu izstrāde, informācijas aprite, pārvaldība”;*
* *Eiropas Savienības apmācības “ESVIS”;*
* *apmācības “ABA bērniem ar autiska spektra traucējumiem”;*
* *“Investing in Children EU policy instruments and funding opportunities”;*
* *Centra “Dardedzes” konference ”Kopienas līdzdalība bērna un ģimenes labklājības stiprināšanā”*
* *Projekta “Drošības kompass” ietvaros apmeklētas darba grupas Tallinā un Londonā par starptautisku cilvēktirdzniecības upuru atbalsta mehānisma izveidi starp Latviju – Igauniju un Lielbritāniju.*

**Bāriņtiesu un audžuģimeņu departaments**

**Bāriņtiesu darbības uzraudzība un metodiskā vadība**

Saskaņā ar Bāriņtiesu likuma 5. panta pirmo daļu, inspekcija uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību. Bāriņtiesu un audžuģimeņu departamenta (turpmāk – departaments) viena no pamatfunkcijām ir īstenot Ministru kabineta 2005. gada 29. novembra noteikumu Nr. 898 „Valsts bērnu tiesību aizsardzības inspekcijas nolikums” 2.2. apakšpunktā paredzēto bāriņtiesu darba uzraudzību un metodisko palīdzību.

Bāriņtiesa ir novada vai republikas pilsētas pašvaldības izveidota aizbildnības un aizgādnības iestāde; 2014. gadā Latvijā darbojās **142** bāriņtiesas.

Bāriņtiesu lietvedībā esošo lietu pārbaude

Lai nodrošinātu regulāru un sistemātisku bāriņtiesu darba uzraudzību, departaments 2014. gadā bāriņtiesu lietvedībā esošo **lietu pārbaudes** veica **73** **bāriņtiesās**.

1. attēls

Departamenta darbinieku veiktās bāriņtiesu lietvedībā esošo lietu pārbaudes var iedalīt trīs veidos:

* plānotās bāriņtiesu lietu pārbaudes, kas tiek veiktas saskaņā ar departamenta gada plānā noteikto;
* atkārtotās bāriņtiesu lietu pārbaudes, ko veic, lai pārliecinātos par iepriekšējā pārbaudē konstatēto trūkumu novēršanu, atkārtoti pārbaudot konkrētās lietas;
* atsevišķu bāriņtiesu lietupārbaudes, kas tiek veiktas, pamatojoties uz saņemtu informāciju par nepieciešamību vērtēt bāriņtiesu darbības atbilstību normatīvo aktu prasībām vai bērnu tiesību aizsardzības prioritātes principa ievērošanā konkrētās lietās.

Pārbaužu gaitā bāriņtiesās izlases kārtībā tiek pārbaudītas lietas no dažādām lietu kategorijām, piemēram, aizbildnības un aizgādnības lietas, lietas par aizgādības tiesību pārtraukšanu un atjaunošanu, lietas par audžuģimenes statusa piešķiršanu un bērnu ievietošanu audžuģimenēs, lietas par bērnu ievietošanu ilgstošas sociālās aprūpes un sociālās rehabilitācijas institūcijās u.c.. 2014. gada laikā departaments bāriņtiesas lietvedībā esošo lietu pārbaudes galvenokārt veica lietās par bērna ārpusģimenes aprūpes nodrošināšanu, bērnu aizgādības tiesību pārtraukšanu vai atjaunošanu, kā arī padziļināti pievērsās lietām, kuras bija saistītas ar iespējamu seksuālu vardarbību pret bērniem.

Pārbaužu laikā departaments pārbaudīja **1605** bāriņtiesu lietvedībā esošās lietas. Savukārt saistībā ar saņemtajiem iesniegumiem un dienesta ziņojumiem departamentā izskatītas **199** lietas.

Pārbaudīto lietu skaits, salīdzinot ar 2012. un 2013. gadu, ir samazinājies (sk. 2. attēlu), ņemot vērā to, ka plānotajās lietu pārbaudēs detalizētāka uzmanība tika veltīta, lai novērtētu bāriņtiesu darbību deinstitucionalizācijas plāna īstenošanā un analizētu lietas par iespējamu seksuālu vardarbību pret bērniem. Vidēji vienā pārbaudē tikušas izvērtētas 22 bāriņtiesas lietvedībā esošas lietas.

2. attēls

Pārbaudes gaitā departamenta darbinieki bāriņtiesu priekšsēdētājiem un citiem bāriņtiesu darbiniekiem sniedza arī **metodisko palīdzību**. 2014. gadā metodiskie ieteikumi saistībā ar bāriņtiesu darbību pārbaužu laikā sniegta **420** jautājumos – gan lietās, kur pārbaudes laikā konstatētas nepilnības, gan citos bāriņtiesu pārstāvjus interesējošos jautājumos.

2014. gadā bāriņtiesu lietvedībā esošo lietu pārbaužu laikā konstatētas līdzīgas problēmas kā iepriekšējos gados. **Būtiskākās** no tām:

* pirms lēmumu pieņemšanas par aizgādības tiesību pārtraukšanu, pārtraukto aizgādības tiesību atjaunošanu vai prasības sniegšanu tiesā aizgādības tiesību atņemšanai, netiek iegūta normatīvajos aktos noteiktā un lietas izskatīšanai nepieciešamā informācija, kā arī netiek veikts riska kritēriju novērtējums vai arī tas veikts nepilnīgi un formāli;
* lietas pēc aizgādības tiesību pārtraukšanas netiek pārskatītas normatīvajos aktos noteiktajos termiņos vai atbilstoši bērnu tiesībām un interesēm;
* izvēloties ārpusģimenes aprūpes formu bērniem bāreņiem vai bez vecāku gādības palikušiem bērniem, bāriņtiesas ne vienmēr pietiekami izvērtē iespējas bērniem prioritāri nodrošināt aprūpi ģimeniskā vidē – pie aizbildņa vai audžuģimenē; lietā netiek atspoguļotas bāriņtiesas veiktās darbības piemērotas audžuģimenes vai aizbildņa meklēšanā;
* netiek ievērots Ministru kabineta 2006. gada 19. decembra noteikumu Nr. 1037 „Bāriņtiesas darbības noteikumi” 78. punktā noteiktais, ka, lemjot par ārpusģimenes aprūpi bērnam, bāriņtiesa izskaidro bērnam iespējamos ārpusģimenes aprūpes veidus un noskaidro bērna viedokli par viņam piemērotāko ārpusģimenes aprūpes veidu, ja bērns spēj formulēt savu viedokli;
* nepietiekama bāriņtiesu sadarbība un informācijas apmaiņa ar sociālajiem dienestiem, citām bāriņtiesām, izglītības iestādēm, policiju u.c., kā rezultātā netiek nodrošināta pilnvērtīga bērnu tiesību aizsardzība;
* nepietiekami tiek izvērtētas audžuģimenes spējas turpināt pienākumu pildīšanu, neievērojot Ministru kabineta 2006. gada 19. decembra noteikumi Nr. 1036 „Audžuģimenes noteikumi” 4. punktā noteikto prasību bāriņtiesai, kuras darbības teritorijā deklarēta audžuģimenes dzīvesvieta, ne retāk kā reizi gadā izvērtēt ģimenes locekļu savstarpējās attiecības, spējas pienācīgi aprūpēt bērnu un pārbaudīt audžuģimenes dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes pienākumus.

 2014. gadā departaments, pārbaužu laikā konstatējot **būtiskus** normatīvo aktu pārkāpumus un bērnu tiesību aizsardzības prioritātes principa neievērošanu bāriņtiesas darbībā, pašvaldību domēm **lūdza izvērtēt** **sešu** bāriņtiesu darbību un šo bāriņtiesu priekšsēdētāju atbilstību ieņemamajam amatam.

Iesniegumu izskatīšana

 Inspekcijas nolikuma 3.1.apakšpunkts paredz, ka,  pamatojoties uz privātpersonu, valsts vai pašvaldību institūciju iesnieg­tajām sūdzībām vai pēc savas iniciatīvas, inspekcija pārbauda jebkuras valsts vai pašvaldības institūcijas, nevalstiskās organizācijas vai citas fiziskās vai juridiskās personas darbību inspekcijas kompetences jomā un sastāda pārbaudes aktu par pārbaudē konstatētajiem faktiem.

2014. gadā departaments ir saņēmis un izskatījis **352** **iesniegumus** un dienesta ziņojumus par bāriņtiesu un audžuģimeņu darbības jautājumiem. Iesniegumu un dienesta ziņojumu izskatīšanas laikā izvērtētas 199 bāriņtiesu lietas un 28 sociālo dienestu un citu iestāžu, kas bijušas saistītas ar konkrēto situāciju, lietas.

Konsultāciju sniegšana

Būtiska loma departamenta darbībā ir metodisko konsultāciju sniegšana juridiskām un fiziskām personām bāriņtiesu darbības un audžuģimeņu jautājumos.

2014. gadā departamenta darbinieki snieguši **3436** mutiskas konsultācijas fiziskām un juridiskām personām. Kā redzams 3. attēlā, šādu konsultāciju skaits ik gadus pieaug, jo gan bāriņtiesu darbinieki, gan privātpersonas vēlas izmantot iespējas iegūt tūlītējas departamenta darbinieku konsultāciju sev aktuālos jautājumos.

1. attēls

Inspekcijas viedokļa pārstāvēšana dažādās institūcijās

Departamenta darbinieki savas kompetences ietvaros **piedalās** dažādās starpinstitucionālās tikšanās, Saeimas komitejas sēdēs un darbojas darba grupās. 2014. gadā departamenta darbinieki **pārstāvēja inspekcijas viedokli** **9** darba grupās, **2** Saeimas komisijās, piedalījās **67** dažādās tikšanās departamenta kompetencē esošajos jautājumos.

Vienlaikus departamenta darbinieki 2014. gadā ir piedalījušies **16 bāriņtiesu vai tiesu sēdēs** gan atzinuma sniegšanai, gan bērna pārstāvēšanai kriminālprocesā, gan kā bērnu sevišķie aizbildņi administratīvās tiesas sēdēs.

Metodisko ieteikumu sniegšana

Lai veicinātu bērnu tiesību ievērošanas nodrošināšanu un pilnveidotu bāriņtiesu darbinieku profesionālās zināšanas, departaments 2014. gadā organizēja **6 seminārus** bāriņtiesu darbiniekiem. Semināri tika organizēti gan Rīgā (divi semināri), gan reģionos (pa vienam semināram Rēzeknē, Liepājā, Daugavpilī, un Smiltenē).

2014. gada semināros tika apspriestas aktualitātes bāriņtiesu darbībā, īpaša vērība veltīta tēmai par audžuģimeņu ikgadējā izvērtējuma veikšanu, kā arī tematam par vardarbībā cietušo aizsardzību civilprocesuālā un policejiskā kārtībā. Tāpat seminārā atkārtoti tika sniegta informācija par valsts kompensāciju cietušajiem. Vienlaikus bija iespēja uzdot jautājumus un saņemt Iekšlietu ministrijas Informācijas centra speciālistu atbildes par Nepilngadīgo personu atbalsta informācijas sistēmas (NPAIS) lietošanu bāriņtiesu darbā.

Kopumā semināros no 142 novadu pašvaldību un republikas pilsētu bāriņtiesām piedalījās **97%** jeb **138** bāriņtiesas, kas ir augstākais apmeklējums pēdējo gadu laikā (sk. 4. attēlu). Minētajos semināros piedalījās **176 pārstāvji** no bāriņtiesām. Bāriņtiesu darbinieki pozitīvi novērtēja ikgadējā bāriņtiesu priekšsēdētāju zināšanu pilnveides seminārā iegūto informāciju, seminārā piedāvāto tēmu aktualitāti un pasniegšanu vidēji vērtējot ar 8 ballēm.

1. attēls

2014. gadā tika turpinātas diskusijas bāriņtiesu darbības jautājumos. Bāriņtiesu darbiniekiem tika organizētas **divas diskusijas**:

1) par bāriņtiesas lomu deinstitucionalizācijas procesā un izmaiņām bāriņtiesas darbinieku apmācības programmā;

2) par bērna viedokļa noskaidrošanu.

 Bāriņtiesu pārstāvji ir izrādījuši salīdzinoši lielu atsaucību šāda veida diskusijām: pirmo diskusiju apmeklēja 66 bāriņtiesu pārstāvji, otrajā diskusijā piedalījās 39 personas.

Departamenta kompetencē esošajos jautājumos metodiskais atbalsts tika sniegts arī, rīkojot **26 tikšanās** bāriņtiesu darbības jautājumos, vadot **9 metodiskās** dienas un piedaloties **21 konsultatīvajā** dienā sadarbībā ar inspekcijas Bērnu tiesību aizsardzības departamentu.

Kopumā metodiskās palīdzības nodrošināšanai departaments 2014. gadā organizēja **64** izglītojošus un zināšanas pilnveidojošus pasākumus bāriņtiesu darbiniekiem.

Ievērojot deinstitucionalizācijas plānu, departaments izstrādāja **metodiskos ieteikumus** “Bāriņtiesas loma deinstitucionalizācijas procesā”.

Darbs pie normatīvo aktu izstrādes

Inspekcijas nolikuma 3.12. apakšpunkts paredz iestādes kompetenci izstrādāt un iesniegt Labklājības ministrijā priekšlikumus normatīvo aktu pilnveidošanai inspekcijas kompetences jomā.

Departaments 2014. gadā ir sniedzis Labklājības ministrijai vairākus **priekšlikumus normatīvo aktu grozījumiem**.

Departaments izstrādāja un iesniedza priekšlikumus grozījumu veikšanai Ministru kabineta 2006. gada 19. decembra noteikumos Nr. 1036 “**Audžuģimenes noteikumi**”, kas paredzētu noteikt, ka:

* bāriņtiesai, kura lemj par bērna ievietošanu audžuģimenē, pirms minētā lēmuma pieņemšanas nepieciešams saņemt audžuģimenes deklarētās dzīvesvietas bāriņtiesas piekrišanu bērna ievietošanai audžuģimenē;
* bāriņtiesām ir pilnvaras noteikt vēlamo maksimālo audžuģimenē ievietojamo bērnu skaitu.

Tāpat tika izteikti priekšlikumi par mantisko jautājumu sakārtošanu, paredzot, ka bāriņtiesai, kas pieņēmusi lēmumu par bērna ievietošanu audžuģimenē, mēneša laikā pēc bērna ievietošanas audžuģimenē jāsastāda bērna mantas saraksts. Papildus departaments priekšlikumos norādīja uz nepieciešamību noteikt audžuģimenēm pienākumu apmeklēt atbalsta grupas, ja tādas tiek piedāvātas viņu deklarētajā dzīvesvietas teritorijā, kā arī precizēt minēto noteikumu 16.1. punktu, nosakot, ka audžuģimenei ir pienākums reizi trijos gados papildināt zināšanas bērnu tiesību aizsardzības jomā, apgūstot audžuģimenes papildu apmācības programmu, kā arī pēc apmācību beigām apliecības kopiju iesniegt deklarētās dzīvesvietas bāriņtiesā.

Departaments 2014. gadā sniedza priekšlikumus arī **par potenciālo adoptētāju apmācību**, piedaloties Labklājības ministrijas organizētajā darba grupā grozījumju veikšanai Ministru kabineta 2003. gada 11. marta noteikumos Nr. 111 “**Adopcijas kārtība** ”.

Labklājības ministrijai tika iesniegts inspekcijas viedoklis par Saeimas juridiskās komisijas priekšlikumiem grozījumu veikšanai par bāriņtiesu darba tiesiskā regulējuma pilnveidi **Bāriņtiesu likumā**.

Tāpat departaments tika sniedzis priekšlikumus grozījumu veikšanai Ministru kabineta 2005. gada 5. novembra noteikumos Nr. 857 “**Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās**”, pilnveidojot noteikumus.

Apliecību sociālo garantiju nodrošināšanai pieprasījumu izvērtēšana

Viena no inspekcijas nolikumā paredzētajām funkcijām, kas ietilpst departamenta kompetencē, ir nodrošināt apliecību izgatavošanu bāreņiem un bez vecāku gādības palikušajiem bērniem. Tādēļ departaments izvērtē bāriņtiesu iesūtīto pieprasījumu apliecību sociālo garantiju nodrošināšanai (turpmāk – apliecība) atbilstībuMinistru kabineta 2005. gada 15. novembra noteikumu Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” prasībām.

2014. gadā **izvērtēti 3215 apliecību pieprasījumi**.

Gadījumos, kad dokumentos vai pieprasījumā konstatētas neatbilstības Ministru kabineta 2005. gada 15. novembra noteikumiem Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās”, departamenta darbinieks telefoniski sazinās ar bāriņtiesu, lai informētu par nepieciešamajiem labojumiem. Savukārt gadījumos, kad ir pamats atteikt apliecības izgatavošanu, darbinieks sagatavo vēstuli bāriņtiesai, kurā tiek pamatots atteikums apliecības izgatavošanai.

Bāriņtiesu ikgada pārskatu par darbu apkopošana un analizēšana

Ministru kabineta 2011. gada 4. oktobra noteikumi Nr. 763 „Noteikumi par bāriņtiesas ikgadējā pārskata veidlapas paraugu un pārskata iesniegšanas un aizpildīšanas kārtību” paredz, ka Latvijas novadu un republikas pilsētu bāriņtiesas inspekcijai līdz 1. februārim iesniedz ikgadējos pārskatus par darbu.

 2014. gadā Inspekcijā tika apkopoti un analizēti **142** Latvijas novadu un republikas pilsētu bāriņtiesu ikgadējie pārskati par darbu 2013. gadā.

Bāriņtiesu pārskatos sniegtie dati tiek ievadīti automatizētā lietvedības sistēmā „Bāriņtiesu darba gada pārskati”. Pēc bāriņtiesu pārskatu par darbu datu apkopošanas tiek analizēta pārskatos atspoguļotā informācija, salīdzinot ziņas par vairākiem gadiem, lai gūtu priekšstatu par kopējo bērnu un aizgādnībā esošo personu tiesību stāvokli Latvijā. Ar bāriņtiesu pārskatu par darbu 2013. gadā analīzi iespējams iepazīties inspekcijas mājaslapā [www.bti.gov.lv](http://www.bti.gov.lv).

**Informatīvais un metodiskais atbalsts audžuģimenēm**

Departamenta kompetence audžuģimeņu jautājumos izriet no inspekcijas nolikuma 2.7. punkta, kas paredz departamentam īstenot audžuģimeņu atbalsta pasākumus, kā arī nolikuma 3.9. apakšpunkta, kas paredz inspekcijai veikt audžuģimeņu uzskaiti, nodrošināt psiholoģisko palīdzību un informatīvo atbalstu audžuģimenēm, kā arī audžuģimeņu apmācību.

2014. gadā Latvijā bija **579 audžuģimenes** (sk. 5. attēlu).

1. attēls

Saskaņā ar Ministru kabineta 2006. gada 19. decembra noteikumu Nr. 1036 „Audžuģimenes noteikumi” 20. punktu inspekcija, lai koordinētu audžuģimeņu darbību, **veic** **audžuģimeņu uzskaiti**. Audžuģimeņu reģistrā, kas ir elektronisks, pamatojoties uz bāriņtiesu iesūtīto lēmumu norakstiem, tiek reģistrēta informācija par audžuģimenes statusa piešķiršanu un atņemšanu, kā arī par bērna ievietošanu audžuģimenē un par bērna uzturēšanās audžuģimenē izbeigšanu. Audžuģimeņu reģistrā reģistrē arī audžuģimeņu konsultantu novērojumus pēc audžuģimenes apsekošanas, citu saņemto informāciju, kas varētu būt būtiska attiecībā uz konkrētu audžuģimeni. Tāpat konsultanta pienākums ir precizēt reģistrā pieejamo informāciju – audžuģimeņu kontaktinformāciju, brīvo vietu skaitu.

Audžuģimeņu reģistrs tiek izmantots, lai sniegtu informāciju bāriņtiesām par “brīvajām” audžuģimenēm atbilstoši bērnam, kuram tiek meklēta audžuģimene. Lai rastu iespēju bērniem bāreņiem un bez vecāku gādības palikušiem bērniem ārpusģimenes aprūpi nodrošināt ģimeniskā vidē, 2014. gadā departaments sniedza atbalstu bāriņtiesām audžuģimenes meklēšanā **594 bērniem**.

Departamenta audžuģimeņu konsultanti veic audžuģimeņu apmeklēšanu viņu dzīvesvietās, lai iepazītos ar audžuģimenēm, novērtētu to, kā tiek pildīti audžuģimenes pienākumi, kā arī, lai sniegtu audžuģimenēm konsultācijas un metodisko atbalstu. Apmeklējumu laikā audžuģimenes ar audžuģimeņu konsultantu var pārrunāt sev aktuālos jautājumus gan par iespējām saņemt speciālistu palīdzību dažādu jautājumu risināšanai, gan par iespējamajām problēmām ar ievietotajiem audžubērniem. Tāpat audžuģimeņu konsultanti var izskaidrot audžuģimenēm to tiesības un pienākumus, palīdzēt sadarbības jautājumos ar institūcijām, t.sk. bāriņtiesām.

 2014. gadā audžuģimeņu konsultanti dzīvesvietās **apmeklējuši 379** audžuģimenes jeb 65,46% no kopējā audžuģimeņu skaita.

Audžuģimeņu apmācība

Lai persona vai laulātie varētu kļūt par audžuģimeni, normatīvie akti paredz speciālas apmācības programmas apgūšanu. Valsts programmas Bērnu un ģimenes stāvokļa uzlabošanai 2014. gadam ietvaros tika organizētas **potenciālo audžuģimeņu apmācības**, kopumā apmācot **65** personas, kuras ar bāriņtiesu lēmumiem bija atzītas par piemērotām audžuģimenes statusa iegūšanai. 2014. gadā samazinājies gan to personu skaits, kuras apguvušas audžuģimeņu apmācības, gan to audžuģimeņu skaits, kurām piešķirts statuss (sk. 6. attēlu).

1. attēls

Ministru kabineta 2006. gada 19. decembra noteikumu Nr. 1036 „Audžuģimenes noteikumi” 16.1 pants paredz, ka audžuģimene reizi trijos gados papildina zināšanas bērnu tiesību aizsardzības jomā, apgūstot audžuģimenes papildu apmācības programmu, kuras apjoms ir 24 akadēmiskās stundas. Programmas pamatmērķis ir papildināt audžuģimeņu zināšanas, kas nepieciešamas, lai profesionāli palīdzētu tām turpmāk pildīt audžuģimenes pienākumus. Valsts programmas Bērnu un ģimenes stāvokļa uzlabošanai 2014. gadam ietvaros **papildapmācību** apguvuši **73** audžuvecāki.

Vienlaikus **180** reizes **atbalsta grupās** audžuģimenēm, aizbildņiem un adoptētājiem tika nodrošināta iespēja sasvstarpēji un ar psihologu pārrunāt dažādas problēmsituācijas un dalīties pieredzē, gūt atbalstu sarežģījumu risināšanā. Atbalsta grupas kopumā apmeklējuši **1348 dalībnieki**. Audžuģimeņu konsultanti piedalījās **58** atbalsta grupās, lai atbildētu uz atbalsta grupas dalībniekus interesējošajiem jautājumiem.

Konsultāciju sniegšana audžuģimeņu jautājumos

Departaments nodrošina konsultāciju saņemšanu audžuģimenēm, bāriņtiesām, kā arī citām fiziskām un juridiskām personām audžuģimeņu jautājumos. Konsultācijas tiek sniegtas gan mutvārdos – telefoniski vai tiekoties klātienes konsultācijā, gan arī rakstveidā, atbildot uz saņemtu iesniegumu vai elektroniskajā pastā iesūtītu jautājumu. Audžuģimeņu konsultants sniedz skaidrojumu gan par normatīvo aktu prasībām attiecībā uz audžuģimenes darbības jautājumiem, gan par bērnu tiesību aizsardzību, vienlaikus uzklausot audžuģimenes emocionāli smagos brīžos (piemēram, kad audžuģimenei radušās problēmas bērna aprūpē un audzināšanā), gan sniedz informāciju par pieejamajiem atbalsta pasākumiem. Departamenta darbinieki kompetences ietvaros nepieciešamības gadījumos arī iesaistās situāciju risināšanā, kad radušās domstarpības starp audžuģimeni un bāriņtiesu vai citu institūciju.

2014. gadā notikušas arī **37 tikšanās bāriņtiesās** saistībā ar audžuģimeņu jautājumiem. Sadarbībā ar citu inspekcijas departamentu darbiniekiem audžuģimeņu konsultanti piedalījušies **konsultāciju dienās** novadu pašvaldību speciālistiem un iedzīvotājiem. Tāpat notikušas **14 tikšanās ar pašvaldību** vadītājiem un speciālistiem, lai pārrunātu iespējas pašvaldībās attīstīt un pilnveidot audžuģimeņu atbalsta veidus, tādējādi motivējot iedzīvotājus kļūt par audžuģimeni.

Semināri un citi izglītojoši atbalsta pasākumi audžuģimenēm

Inspekcija 2014. gadā nodrošināja iespēju visām Latvijas audžuģimenēm piedalīties **audžuģimeņu salidojumā**, kas ar nosaukumu „Iepazīsti mani” notika 2014. gada 26. jūlijā, Ikšķilē. Minētajā pasākumā audžuģimenēm bija iespēja piedalīties radošajās darbnīcās, apgūt jaunas zināšanas dažādos semināros, kā arī jautri pavadīt laiku interesantās un sportiskās aktivitātēs un noskatīties dažādu skatuves mākslinieku priekšnesumus.

2014. gadā departaments organizēja arī **4** **audžuģimeņu seminārus**. Līdzīgi kā iepriekšējos gados, semināri tika organizēti visos Latvijas reģionos – Rīgā, Kuldīgā, Smiltenē un Rēzeknē, tādējādi radot iespēju seminārus apmeklēt pēc iespējas tuvāk audžuģimenes dzīvesvietai. Kopumā seminārus apmeklēja **178 personas** (158 audžuģimenes). Audžuģimeņu semināru Rīgā apmeklēja 39 audžuģimenes (43 personas), Kuldīgā – 23 (26 personas), Smiltenē – 53 (61 persona) un Rēzeknē – 43 (48 personas).

2014. gada semināros tika aplūkota tēma **„Adopcija: soli pa solim un bērna intereses tajā”**. Departamenta direktore Valentīna Gluščenko prezentācijā audžuģimenēm aktualizēja adopcijas procesa kārtību. Prezentācijas laikā V.Gluščenko lūdza audžuģimenes iesaistīties, aicināja izteikt savu viedokli un uzdot jautājumus par seminārā dzirdēto. Biežākie jautājumi, ko audžuģimenes vēlējās noskaidrot, bija par to, kādas ģimenes (vecums, valsts piederība, vai pašiem ir bioloģiskie bērni) vēlas adoptēt bērnus, tāpat arī interesējās par statistiku – cik bērni tiek adoptēti no bērnu namiem, cik no audžuģimenēm, kādas sociālās garantijas ir ārzemju adoptētājiem, kādēļ likumdošanā ir noteikts tieši 12 gadu vecums, no kura bērns var sniegt piekrišanu savai adopcijai, kuras ir tās valstis, uz kurām visbiežāk adoptē Latvijas bērnus, kādēļ Latvijas valsts pieļauj bērnu adopciju uz ārvalstīm u.tml.

Aptaujas anketās, ko audžuģimeņu pārstāvji aizpildīja pēc semināra, noskaidrots, ka 55% no aptaujātajiem ir aktuāli adopcijas jautājumi attiecībā uz audžuģimenē ievietotajiem bērniem. Sniedzot semināra novērtējumu, vairums audžuģimeņu – 61% jeb 78 audžuvecāki - iegūto informāciju novērtēja ar 8, 9 un 10 baļļu atzīmi. Ar vērtējumu 5 un 6 iegūto informāciju seminārā novērtēja 20% jeb 25 audžuvecāki. Kopumā vidējais vērtējums seminārā iegūtajai informācijai par adopciju un bērna interesēm tajā ir 7,74 balles.

2014. gada jaunums bija departamenta piedāvātā starptautiskā **konference** audžuģimenēm un bāriņtiesu pārstāvjiem **“Audžuģimenes loma un iespējas audžubērnu dzīves kvalitātes uzlabošanā”**. Šāda tipa konference, kur vienkopus aicināti bija gan audžuģimeņu pārstāvji, gan speciālisti, notika pirmo reizi un guva lielu atsaucību. Konferenci apmeklēja **325 dalībnieki**.

Konferencē bija iespēja iepazīties ar starptautisku pieredzi audžuģimeņu darbībā, kā arī ar Latvijas speciālistu atziņām par audžuģimenes lomas nozīmi, palīdzot bērnam, kuram nepieciešams ģimenes atbalsts un mīlestība. Praktizējošs psihologs, psihoterapeits, sociālais darbinieks, Eiropas Īstermiņa terapijas asociācijas loceklis Arsēnijs Pavlovskis (Krievija) uzstājās ar prezentāciju **“Pusaudža audžuģimenē un aizbildnībā portrets un vajadzības”.** Savukārt Rīgas bāriņtiesas psiholoģe **Rita Niedre** iepazīstināja konferences dalībniekus ar **audžuģimenes lomu un iespējām audžubērnu dzīves kvalitātes uzlabošanā. Īpaši pozitīvi auditorija uztvēra** Daugavpils Universitātes pasniedzējas dr.psych. **Tatjanas Uzules piedāvāto konferences tēmu “Audžuvecāku un audžubērnu savstarpējās attiecības, disciplinēšana”**. Papildus interesentiem bija iespējams noklausīties arī inspekcijas Bērnu tiesību aizsardzības departamenta galvenās inspektores **Ingas Krastiņas sagatavoto pārskatu par audžuģimeņu darbības pieredzi Norvēģijā.**

**Psihologa konsultācijas krīzes situācijās**

DepartamentsValsts programmas Bērnu un ģimenes stāvokļa uzlabošanai 2014. gadam ietvaros koordinēja psihologa konsultāciju saņemšanubērniem bāreņiem un bez vecāku gādības palikušajiem bērniem, aizbildņiem, audžuģimenēm, viesģimenēm, kā arī ģimenēm krīzes situācijā. Šādu palīdzību un atbalstu personām bija iespējams saņemt ar bāriņtiesas, sociālā dienesta vai pašvaldību bērnu tiesību aizsardzības speciālista norīkojumu. 2014. gada laikā visos Latvijas reģionos kopumā tika nodrošinātas **2712 psihologa konsultācijas**.

# *3. Personāls*

**Cilvēkresursi**

Inspekcijā uz 2014. gada 30. decembri bija 44 amatu vietas, no tām 28 ierēdņi un 16 darbinieki. No nodarbināto kopējā skaita 89 procenti ir sievietes un 11 procenti vīrieši.



Pamatfunkciju struktūrvienībās nodarbināti 89% strādājošie, savukārt vadības un atbalsta funkciju nodrošina 11% nodarbināto. Vidējais nodarbināto vecums ir 39 gadi. 43% nodarbināto ir maģistra izglītība, 55% nodarbināto ir bakalaura un 2% – vidējā profesionālā izglītība. Vidējā mēnešalga pamatdarba veicējiem ir 776 eiro.

Inspekcijas darbā nepieciešami profesionāli un motivēti darbinieki, ar labu izglītību, daudzveidīgām prasmēm, taču esošais finansējums un līdz ar to darba alga un citas garantijas, ko inspekcija patlaban var nodrošināt darbiniekiem un ierēdņiem, vairs nav konkurētspējīga darba tirgū. To apstiprina fakts, ka 2014. gadā uz labāk atalgotu darbu no darba Inspekcijā aizgāja pieci augsti kvalificēti ierēdņi, kas ir 12% no visiem strādājošiem. Jau šobrīd cilvēkresursu mainības koeficients ir 20 %. Turpinot saglabāties šādām tendencēm, ilgtermiņā var prognozēt cilvēkresursu mainības koeficienta strauju palielināšanos, strādājošo izdegšanu un darba kvalitātes pazemināšanos, vienlaikus pastāvot draudiem nespēt nodrošināt jauno politikas iniciatīvu - tajā skaitā deinstitucializācijas - efektīvu realizēšanu.

# *4. Komunikācija ar sabiedrību*

Lai nodrošinātu inspekcijas budžeta līdzekļu ekonomisku un efektīvu izlietošanu, no 2010. gada 1. janvāra sabiedriskās attiecības un komunikāciju ar sabiedrību Labklājības ministrija nodrošina centralizēti.

Inspekcijai ir izveidojusies laba sadarbība ar Labklājības ministrijas Komunikācijas nodaļu, kas tiek operatīvi un regulāri informēta par inspekcijas būtiskākajām aktivitātēm un savukārt nodrošina saikni ar medijiem un plašāku sabiedrību.

# Inspekcijas interneta mājaslapa

Pārskata periodā inspekcijas mājaslapa regulāri tika papildināta ar jaunāko informāciju, lai ikviens interesents savlaicīgi varētu iepazīties ar aktualitātēm bērnu tiesību aizsardzības jomā, kā arī ar inspekcijas plānotajām un realizētajām aktivitātēm un darbības rezultātiem. Inspekcijas mājaslapa veidota kā noderīgs un praktisks izziņas avots. Tajā pieejami normatīvie akti bērnu tiesību aizsardzības jomā, inspekcijas apkopotie metodiskie materiāli par dažādiem aktuāliem nozares jautājumiem un praktiskajā darbā noderīgām metodēm darbā ar bērniem. Pieejama arī informācija par Uzticības tālruņa darbības rezultātiem un aktivitātēm, kā arī praktiskai izmantošanai piedāvāti visi inspekcijas izdotie informatīvie materiāli.

Jebkuram interesentam no inspekcijas mājaslapas ir iespēja nosūtīt jautājumus inspekcijas speciālistiem un saņemt atbildes uz tiem.

Paralēli tam inspekcijai ir izveidota arī sava mājaslapa portālā „Draugiem.lv”, kur tiek ievietota informācija par aktivitātēm, kas varētu būt interesantas portāla lietotājiem – konkursiem, akcijām u.tml. Vienlaikus šajā resursā ir pieejama iespēja nosūtīt inspekcijai informāciju par konstatētajiem bērnu tiesību pārkāpumiem, saņemt konsultāciju vai nodot citu portāla lietotājam svarīgu informāciju.



*Inspekcijas mājaslapa*

# *5. 2015. gadā plānotie pasākumi*

Izvērtējot iepriekšējos gados veiktā darba rezultātus un sociālo situāciju valstī kopumā, inspekcija ir izvēlējusies vairākus darba virzienus, kuriem 2015. gadā ir pievērsta prioritāra uzmanība.

Ņemot vērā to, ka bērniem un pusaudžiem bieži vien palīdzība un atbalsts nepieciešami arī vēlās vakara stundās vai naktī, kā arī to, ka līdzšinējā Uzticības tālruņa uzkrātā pieredze darbā akciju laikā liecina – nereti naktīs saņemtajos zvanos skartās problēmas vai krīzes situācijas ir visai smagas un prasa tūlītēju risinājumu, Uzticības tālrunis 2015. gadā ir uzsācis darbu diennakts režīmā. Šāda iespēja radās, pateicoties Saeimas piešķirtajam finansējumam.

Turpinot pilnveidot palīdzības un atbalsta iespējas sabiedrības vismazāk aizsargātajiem pārstāvjiem, inspekcija 2015. gadā ir paredzējusi veikt padziļinātas vājdzirdīgo un nedzirdīgo bērnu un jauniešu izpētes internātskolās, pieaicinot atbilstošus nozares ekspertus un surdotulkus. Kopumā paredzēts īstenot trīs padziļinātās izpētes, izvērtēt sociālās atstumtības riskus, kā arī izstrādāt rekomendācijas izglītības iestādēm un pašvaldībām darbam ar vājdzirdīgajiem un nedzirdīgajiem bērniem un jauniešiem bērnu tiesību jomā.

Inspekcija paredzējusi īstenot arī apjomīgu jaunu projektu kustības “Draudzīga skola” ietvaros ar provizorisku nosaukumu eseju festivāls “Skolēns par pedagogu, pedagogs par skolēnu”. Tā mērķis ir tuvināt skolēnu un pedagogu auditorijas, veicināt draudzīgas un cieņpilnas vides veidošanos skolās utt. Pārskata periodā inspekcija organizēs eseju konkursu, aicinot skolēnus un pedagogus iesūtīt īsus aprakstus par skolēnu vai pedagogu, kurš viņiem ir bijis nozīmīgs cilvēks skolā, mācību vai mācīšanas procesā utt. Iniciatīvas turpinājumā tiks organizēts pasākums, kurā nominētie cilvēki varēs tikties kopīgā pasākumā.